Gagal seludup ikan ketutu, kelah dari Indonesia
Oleh MOHAMAD HAFIZI BIN MOHD SAID

19 Julai 2021, 4:48 pm
LUMUT – Satu cubaan untuk menyeludup ikan ketutu dan kelah tanpa permit berjaya dipatahkan penguat kuasa Jabatan Perkhidmatan Kuarantin dan Pemeriksaan Malaysia (Maqis) dalam satu operasi di Pelabuhan Lumut hari ini.
Ikan berkenaan dipercayai cuba dibawa masuk tanpa permit dari Indonesia melalui pelabuhan tersebut.
Maqis dalam satu kenyataan memaklumkan, pihaknya mengesan cubaan membawa masuk ikan berkenaan ketika pemeriksaan rutin dilakukan oleh pegawainya.
“Pemeriksaan rutin pada peti-peti ikan import mendapati, satu peti seberat 100 kilogram (kg) yang berisi 90kg ikan ketutu dan selebihnya ikan kelah telah ditemui tanpa permit import Maqis.
“Kesemua barangan tersebut yang dianggarkan bernilai RM10,000 ditahan untuk tindakan lanjut,” kata kenyataan tersebut.
Menurut kenyataan itu, perbuatan mengimport keluaran pertanian tanpa permit import yang dikeluarkan Maqis merupakan satu kesalahan mengikut Seksyen 11(1) Akta Perkhidmatan Kuarantin dan Pemeriksaan Malaysia 2011 [Akta 728]. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


TPM nasihat kumpulan HM4P pulang ke tanah air
Oleh AHMAD SHAHERMAN SHAMSURI

20 Julai 2021, 10:55 pm
PETALING JAYA – Timbalan Perdana Menteri, Datuk Seri Ismail Sabri Yaakob, menasihatkan kumpulan bantuan kemanusiaan ke Palestine (HM4P) untuk pulang ke tanah air.
Menurut Ismail Sabri, arahan tersebut dikeluarkan selepas beliau mengadakan sidang video bersama ketua misi HM4P, Datuk Seri Azeez Rahim yang kini berada di Kaherah, Mesir.
“Oleh kerana keadaan di Gaza masih tidak menentu, maka saya menasihati Datuk Seri Azeez dan pasukannya untuk pulang dahulu ke Malaysia.
“InsyaAllah jika keadaan stabil mereka boleh ke Gaza semula,” katanya pada hantaran di laman Facebook sebentar tadi.
Terdahulu, misi kemanusiaan HM4P selama dua minggu anjuran Biro Kebajikan UMNO (Bikum) yang dipengerusikan oleh Abdul Azeez berlepas ke Jordan pada 16 Jun.
Misi itu bertujuan menghantar bantuan makanan dan ubat-ubatan ke dua lokasi tersebut yang terjejas selepas serangan tentera Zionis. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hadir jamuan Aidiladha, 30 warga asing ditahan
20 Julai 2021, 11:58 pm
GOMBAK – Kegembiraan 30 warga asing dan seorang wanita tempatan menikmati jamuan hari raya di sebuah rumah tidak sampai kemuncak apabila sebuah kediaman di Taman Selayang Utama, Batu Caves, dekat sini diserbu polis, hari ini.
Individu yang berumur antara 20 hingga 40 tahun itu diperiksa dan ditahan ketika serbuan dilakukan di kediaman itu sekitar pukul 10 pagi.
Ketua Polis Daerah Gombak, Asisten Komisioner Zainal Mohamed Mohamed berkata, serbuan dilakukan sebaik polis menerima maklumat daripada penduduk di kawasan berdekatan.
“Siasatan awal mendapati empat daripada mereka memiliki dokumen perjalanan yang sah, enam memiliki Pas Lawatan Kerja Sementara (PLKS) yang sudah tamat tempoh, manakala 20 lagi tidak memiliki sebarang dokumen perjalanan.
“Mereka dikesan melakukan kesalahan melanggar prosedur operasi standard (SOP) ditetapkan iaitu dengan berkumpul dan gagal mengamalkan penjarakan sosial, memiliki PLKS tamat tempoh dan tidak memiliki dokumen perjalanan,” katanya dalam kenyataan sebentar tadi.
Jelas beliau, wanita tempatan yang ditahan telah dikenakan kompaun RM4,000 mengikut Perkara 16 Peraturan-peraturan Pencegahan Dan Pengawalan Penyakit Berjangkit (PPDPPB) (Langkah-Langkah Di dalam Kawasan Tempatan Jangkitan) 2021.

“Manakala 29 warga asing lelaki dan seorang wanita pula dibawa ke Ibu Pejabat Polis Daerah (IPD) Gombak untuk siasatan lanjut.
“Kesemua tangkapan akan dibawa ke Mahkamah Majistret Selayang esok untuk permohonan reman,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[VIDEO] Ini Muhyiddin Yassin ke?
Oleh MOHD RASDAN AHMAD

20 Julai 2021, 10:45 pm
PETALING JAYA – Seorang kanak-kanak lelaki tergamam apabila melihat Perdana Menteri, Tan Sri Muhyiddin Yassin yang hadir ke rumahnya untuk mengagihkan daging korban hari ini.
Mungkin kerana terkejut atau terlalu teruja dengan kehadiran pemimpin nombor satu negara itu, kanak-kanak tersebut dengan ‘selamba’ memanggil Perdana Menteri dengan panggilan Muhyiddin Yassin.
“Ini Muhyiddin Yassin ke?” jelas kanak-kanak lelaki tersebut sambil mengambil bungkusan daging yang diedarkan oleh Perdana Menteri itu.

Menerusi klip video tersebut, Muhyiddin turut menyapa dengan bertanyakan khabar keluarga kanak-kanak tersebut yang berada di dalam rumah terbabit.
Reaksi spontan kanak-kanak itu telah menarik perhatian pengguna lain di Facebook dan mereka telah meninggalkan beberapa komen pada hantaran tersebut.
Seorang pengguna Facebook, Bella Park berkata, kanak-kanak lelaki itu mempunyai adab yang baik kerana menegur Perdana Menteri dengan panggilan tersebut.
“Tapi bagus dia kenal walaupun dia tidak tahu nak panggil pangkat apa dekat depan-depan. Nak sebut pak cik macam tak kena. Tapi dengar cara bercakap beradab budaknya. Terbaik adik,” jelasnya. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Brunei sekat semua kemasukan dari Indonesia
Oleh KOSMO!

20 Julai 2021, 8:00 pm
BANDAR SRI BEGAWAN – Kerajaan Brunei menangguhkan semua kemasukan individu dari Indonesia bermula kelmarin berikutan lonjakan kes Covid-19 di republik itu, lapor agensi berita Xinhua semalam.
Menurut Pejabat Perdana Menteri Brunei (PMO), berikutan situasi COVID-19 yang semakin buruk di Indonesia, kelulusan untuk kemasukan warga asing yang berangkat dari atau melalui Indonesia,  ditangguhkan sehingga diberitahu kelak.
Arahan ini turut berkuatkuasa ke atas perjalanan masuk semua warganegara asing yang berangkat dari atau melalui mana-mana lapangan terbang di Indonesia (penerbangan terus) atau melakukan perjalanan dari Indonesia ke Brunei melalui transit di lapangan terbang lain.
PMO turut menambah bahawa penangguhan sementara itu juga dikenakan ke atas warga negara asing yang telah mendapat persetujuan untuk memasuki Brunei dari Indonesia.
Kelmarin, Indonesia mencatatkan 34,257 kes Covid-19 dan 1,338 kematian baharu, kata kementerian kesihatan negara itu.
Selepas mencatat lapan kes yang diimport dari Indonesia pada Ahad lalu, Brunei melaporkan 14 kes Covid-19 yang disahkan dari Indonesia sekali gus menjadikan jumlah kes nasional menjadi 305.

Menurut Kementerian Kesihatan Brunei, kes baharu itu melibatkan  warganegara Indonesia yang tiba melalui Singapura pada 12 Julai lepas.
Tiga daripada 14 kes tersebut mempunyai tanda-tanda jangkitan, termasuk selesema dan demam sebelum atau selepas ketibaan mereka, sementara 11 kes lain tidak menunjukkan sebarang simptom.
Siasatan dan mengesahkan tidak ada kontak rapat untuk kes-kes tersebut. Semua pesakit dikesan ketika mereka menjalani proses kuarantin wajib di Pusat Pengasingan Nasional bersama 27 pesakit aktif lain, yang mana semua mereka berada  dalam keadaan stabil. – Agensi


Motor penghulu habis minyak, pantau penduduk PKP
Oleh MOHD RASDAN AHMAD

20 Julai 2021, 10:37 pm
PETALING JAYA – Seorang penghulu di sebuah kampung di daerah Pasir Putih, Kelantan terpaksa menolak motosikalnya apabila kehabisan petrol ketika memantau perkembangan kampungnya.
Menurut satu klip video yang dikongsi melalui laman Facebook hari ini, seorang penghulu dikenali sebagai Abang Lan terpaksa menolak motosikal ketika memantau keadaan kampungnya yang dikenakan Perintah Kawalan Pergerakan (PKP).
Mengikut kepada percakapan perakam video terbabit, Abang Lan akan memantau keadaan semua penduduk kampungnya setiap hari menggunakan motosikal Honda C70nya dan akan memastikan segala keperluan mencukupi.
“Kebetulan pagi ini saya nak ke kedai, terserempak dangan penghulu. Dia memang cakna pada penduduknya, dari pagi lagi dia dah buat kerja.
“Kuat sangat buat kerja sampai motosikal habis minyak pun dia sanggup tolak dan masih menanyakan kabar penduduk lain,” jelas perakam video tersebut.
Dalam pada itu, orang ramai memuji sikap penghulu tersebut, Osman Hasan berkata, tidak ramai penghulu yang berjiwa seperti itu dan diharapkan agar penghulu lain turut melakukan perkara sama.

“Kebanyakan penghulu lain baja padi pun dia ‘sakau’ tapi penghulu ni lain. Tahniah kepada penduduk kampung itu dapat penghulu macam ni,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Manusia paling kaya melancong ke angkasa lepas
Oleh KOSMO!

20 Julai 2021, 10:02 pm
AUSTIN, Texas – Kapsul membawa manusia paling kaya di dunia, Jeff Bezos dan penumpang lain yang dilancarkan menggunakan roket New Shepard selamat mendarat di sebuah gurun di barat Texas hari ini, lapor laman  berita RT.com
Blue Shepard merupakan kenderaan angkasa lepas milik syarikat diasaskan Bezos, Blue Origin.
Selepas terapung seketika di angkasa lepas, kapsul itu kembali ke Bumi dan menggunakan payung terjun untuk mendarat di sebuah kawasan  lapang di barat Texas.
BEZOS (kanan) turun dari kapsul New Shepard yang mendarat di sebuah gurun di Texas hari ini. – AFP
Bezos, 57, disertai  saudara lelakinya, Mark, perintis aviasi wanita, Wally Funk dan  Oliver Daemen yang merupakan remaja Belanda berumur 18 tahun. Bapa Daemen membayar untuk tempat duduk di dalam kapsul tersebut menerusi satu lelongan.
Semua penumpang berada dalam keadaan selamat.
Roket Blue Shepard juga mendarat dengan selamat. Selepas membawa kapsul itu ke angkasa lepas, roket itu menggunakan penggalak untuk kembali ke Bumi dan melakukan pendaratan.

New Shepard dilancarkan sekitar 11 minit lebih awal dari Tapak Pelancaran Blue Origin yang terletak di kawasan gurun di Pergunungan Guadalupe, barat Texas. – Agensi


Lelaki antivaksin ajak polis ‘berdebat’
Oleh MOHD RASDAN AHMAD

20 Julai 2021, 11:13 pm
PETALING JAYA – Mungkin terlalu bijak dan terlampau celik undang-undang, seorang lelaki dengan biadap mempersoalkan tindakan anggota polis mengeluarkan kompaun ke atasnya kerana tidak memakai pelitup muka ketika mengisi petrol di sebuah stesen minyak.
Menerusi satu klip video yang tular di laman sosial ketika ini, lelaki tersebut dilihat seolah-olah cuba berdebat dalam usaha ‘membenarkan’ perbuatannya itu kepada polis ketika diminta untuk menyerahkan kad pengenalan kerana berdegil untuk tidak memakai pelitup muka.
Lelaki tersebut turut berkata di Denmark kajian telah menunjukkan pemakaian pelitup muka hanya menyusahkan dan membahayakan penggunanya.
Kata lelaki itu lagi, dia juga tidak akan menerima vaksin kerana ada satu lagi kajian di Amerika Syarikat yang menyatakan vaksin Covid-19 adalah berbahaya dan tidak selamat.
“Saya tidak tahu di Denmark sebab saya tak pernah sampai ke sana, kalau nak ikut undang-undang sana pergi duduk di sana,” jelas salah seorang anggota polis tersebut.
Rata-rata orang ramai juga tidak bersetuju dengan apa yang dilakukan oleh lelaki tersebut dan menganggap perbuatan itu hanya untuk melakukan provokasi terhadap tugas pihak berkuasa semata-mata.

“Ada lagi rupanya jenis manusia seperti ini. Cukup la kesian dekat polis yang menjalankan tugasan mereka, dah kamu yang salah mengaku saja. Kalau cakap baik-baik mungkin polis nasihat sahaja,” kata Wan Aziz Ibrahim. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PKPD di 2 lokaliti di Rompin ditamatkan
Oleh MOHD RASDAN AHMAD

20 Julai 2021, 8:08 pm
PETALING JAYA – Perintah Kawalan Pergerakan Diperketat (PKPD) di dua perkampungan Orang Asli di Rompin, Pahang iaitu Kampung Kerpal dan Kampung Pinang bakal ditamatkan esok.
Timbalan Perdana Menteri, Datuk Seri Ismail Sabri Yaakob berkata, penamatan perintah tersebut adalah mengikut jadual yang telah ditetapkan iaitu bermula pada 8 Julai dan ditamatkan 21 Julai 2021 (esok).
Sidang Khas Majlis Keselamatan Negara (MKN) setelah meneliti pembentangan Kementerian Kesihatan (KKM) mengenai situasi semasa, kerajaan bersetuju untuk menamatkan PKPD di lokaliti-lokaliti terbabit,” katanya melalui satu kenyataan di sini sebentar tadi. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penumpang tren terperangkap dalam banjir di China
Oleh KOSMO!

20 Julai 2021, 11:24 pm
BEIJING – Sebuah bandar di China dilanda ribut yang mengorbankan sekurang-kurangnya tiga orang dan mengakibatkan sistem kereta api bawah tanahnya dilanda banjir hari ini,manakala hujan lebat dijangka berterusan.
Rakaman video di media sosial menunjukkan sebilangan  penumpang kereta api bawah tanah yang digenangi air banjir di pusat bandar  Zhengzhou,  wilayah Henan, berpegangan tangan ketika air naik ke paras bahu.
Beberapa penumpang kelihatan berdiri di tempat duduk mereka.
Air banjir dilihat mengalir melalui platform bawah tanah.
Pengendali kereta bawah tanah bandar itu dalam satu kenyataan hari ini memberitahu bahawa pihaknya akan menutup semua stesen di semua laluannya kerana cuaca buruk.
Sekurang-kurangnya seorang mati dan dua lagi hilang sejak hujan lebat bermula semalam, demikian  menurut akhbar People’s Daily yang melaporkan rumah-rumah turut runtuh.

Media tempatan melaporkan sebelum ini bahawa dua orang terbunuh dihempap tembok runtuh di daerah lain di bandar raya itu.
Pihak berkuasa kaji cuaca mengeluarkan amaran tahap tertinggi untuk wilayah Henan di tengah China. Stesen penyiaran pemerintah,  CCTV menyiarkan rakaman menunjukkan penduduk di jalan-jalan yang ditenggelami banjir diselamatkan menggunakan rakit, dengan seorang pekerja kecemasan dilihat mengendong bayi.
Rakaman itu juga menunjukkan seorang lelaki sedang duduk di atas bumbung  keretanya yang separuh tenggelam.
Banjir adalah perkara biasa semasa musim hujan di China.
Bagaimanapun, bencana itu semakin buruk sejak  beberapa dekad lalu, antara lain disebabkan oleh pembinaan beberapa empangan dan pintu air  yang menyekat aliran sungai dan tasik.
Beratus-ratus penerbangan dibatalkan di Beijing dan bandar-bandar berdekatan lain, manakala sekolah serta lokasi pelancongan ditutup ketika hujan lebat dan angin kencang melanda ibu negara China itu awal bulan ini. – AFP


48 warga Bangladesh, seorang warga tempatan ditahan
Oleh MOHD SYALMIZI HAMID

20 Julai 2021, 10:50 pm
SEBERANG PERAI – Polis telah menahan 49 lelaki berhubung kes pelanggaran prosedur operasi standard (SOP) ketika menunaikan solat sunat Aidiladha di pekarangan Surau Taman Pelangi, Juru di sini hari ini.
Ketua Polis negeri, Datuk Mohd. Shuhaily Mohd. Zain berkata, individu berkenaan ditahan setakat petang ini selepas usaha mengesan mereka digerakkan.
“Setakat ini 49 lelaki ditahan iaitu 48 warga Bangladesh dan seorang warga tempatan,” katanya dalam satu kenyataan sebentar tadi.
Terdahulu, tular di media sosial rakaman video orang awam yang didakwa ratusan warga asing sedang melakukan solat sunat Aidiladha di kawasan lapang berdekatan pangsapuri di Taman Pelangi, Juru kira-kira pukul 8.30 pagi.
Mereka berbuat demikian kerana surau berkenaan telah melebihi kapasiti 100 jemaah yang ditetapkan bagi menunaikan solat sunat Aidiladha.
Polis kemudiannya menjalankan usaha mengesan kira-kira 200 individu yang menghadiri acara tersebut. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Britain beri amaran kepada China, kerah armada gempur ke Jepun
Oleh KOSMO!

20 Julai 2021, 7:08 pm
LONDON – Britain mengumumkan hari ini bahawa kumpulan kapal penggempur paling kuatnya akan melawat lima pelabuhan di Jepun  dan memberi amaran kepada China berhubung sebarang ancaman terhadap kebebasan belayar di perairan  rantau Asia Pasifik.
Kumpulan penggempur  terdiri daripada kapal-kapal perang Tentera Laut Diraja Britain dan  diketuai kapal pengangkut pesawat, HMS Queen Elizabeth akan menuju ke perairan berkenaan.
Selepas menyertai latihan tentera bersama tentera-tentera laut sekutunya, armada gempur itu akan melawat lima pelabuhan di Jepun September ini, kata beberapa pegawai semasa lawatan Setiausaha Pertahanan Britain, Ben Wallace ke Tokyo.
Sebagai tambahan, kapal peronda luar pesisir,  HMS Spey dan HMS Tamar akan memulakan kerahan tetap ke rantau tersebut bulan depan dan disokong oleh kapal-kapal perang dari  Australia, Jepun serta Singapura..
China menuntut kedaulatan ke atas hampir keseluruhan Laut China Selatan sekali gus mencetuskan kemarahan jiran-jirannya dan mengundang bantahan luar termasuk daripada kerajaan Amerika Syarikat.
Wallace berkata, Britain mempunyai ‘tanggungjawab’ untuk mendesak kebebasan belayar apabila kumpulan penggempur itu belayar merentasi Laut China Selatan menuju ke Jepun.

“Bukan rahsia lagi bahawa China mengawasi dan mencabar kapal-kapal  yang melakukan pelayaran di perairan antarabangsa di laluan tidak menyalahi undang-undang (Laut China Selatan),” katanya kepada akhbar The Times di Tokyo.
“Kita menghormati China dan kita harap, China menghormati kita. Kita akan belayar di mana dibenarkan oleh undang-undang antarabangsa,” tegasnya. – AFP


Gelombang panas punca lebih 1 bilion hidupan laut mati
Oleh KOSMO!

20 Julai 2021, 6:30 pm
OTTAWA – Cuaca ekstrem di rantau Barat Laut Pasifik dan Kanada menyebabkan hidupan liar sering kali menjadi yang pertama terjejas, lapor akhbar New York Post kelmarin.
Dianggarkan sebanyak tiga bilion haiwan terbunuh dalam kebakaran hutan di Australia daripada 2019 hingga awal 2020.
Di negeri Utah, berjuta-juta burung yang tinggal di Tasik Green Salt terkesan akibat kemarau teruk yang melanda barat Amerika Syarikat (AS).
Di California, pegawai-pegawai memberi amaran populasi salmon yang dilindungi mungkin tidak akan dapat bertahan pada musim panas ini. Jutaan ikan salmon telah dipindahkan ke kawasan lain oleh Jabatan Ikan dan Hidupan Liar menggunakan trak khas.
Di negeri Florida pula, jutaan ikan terdampar di Tampa Bay dan pantai St. Petersburg, manakala Jabatan Pemuliharaan Ikan dan Hidupan Liar Florida  menyatakan, bencana itu dikaitkan dengan fenomena air pasang merah.
Air laut berwarna merah disebabkan oleh alga itu membawa kepada kematian hidupan liar mati di kawasan itu. Haiwan lain seperti ikan lumba-lumba, penyu laut dan dugong mati semasa bencana serupa pada 2018.

Profesor zoologi di Universiti British Columbia, Christopher Harley mengumumkan lebih satu bilion hidupan laut terbunuh di sepanjang perairan  itu.
Pasukan Harley menganggarkan satu juta kupang telah mati di sebuah kawasan lapang sebesar saiz sebuah gelanggang tenis.
Tambah Harley, dia tidak pasti jika kepupusan sesuatu spesies pernah berlaku akibat cuaca panas, namun kira-kira 75 peratus kupang mati dan terdampar di kawasan yang dia kunjungi. -Agensi


Lelaki ditahan miliki syabu berhampiran PKPD Pangsapuri Bukit Tinggi
Oleh MOHD YUNUS YAKKUB

20 Julai 2021, 7:42 pm
KLANG – Seorang lelaki ditahan kerana memiliki sepeket syabu seberat 0.6 gram berhampiran sebuah blok di Pangsapuri Bukit Tinggi 1 yang kini dikenakan Perintah Kawasan Pergerakan Diperketatkan (PKPD) hari ini.
Ketua Polis Daerah Klang Selatan, Asisten Komisioner Shamsul Amar Ramli berkata, suspek berusia 31 tahun itu ditangkap pukul 10.20 pagi ketika rondaan dilakukan di kawasan kawad berduri PKPD itu.
“Suspek dikatakan dalam keadaan mencurigakan sebelum pemeriksaan menemukan satu peket plastik lutsinar disyaki syabu di genggaman tangan kanannya.
“Berat dadah itu adalah 0.6 gram dan suspek kemudiannya dibawa ke bahagian narkotik Ibu Pejabat Polis Klang Selatan untuk siasatan lanjut,” katanya ketika dihubungi Kosmo! hari ini.
Jelas beliau, kes disiasat mengikut Seksyen 12(2) Akta Dadah Berbahaya 1952.
Terdahulu, beliau menemani Ketua Polis Selangor, Datuk Arjunaidi Mohamed dalam meninjau pelaksanaan PKPD di pangsapuri tersebut.

Pangsapuri Bukit Tinggi 1 di Jalan Batu Nilam di sini yang dikatakan seluas empat hektar dikenakan PKPD bermula 18 hingga 31 Julai depan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


2 lokaliti di Sarawak, 6 di Sabah kena PKPD
Oleh MOHD RASDAN AHMAD

20 Julai 2021, 7:51 pm
PETALING JAYA – Dua lokaliti di Kuching, Sarawak dan enam lagi lokaliti di Sabah bakal dilaksanakan Perintah Kawalan Pergerakan Diperketat (PKPD) bermula 22 Julai sehingga 4 Ogos 2021.
Timbalan Perdana Menteri, Datuk Seri Ismail Sabri Yaakob berkata, sidang khas Majlis Keselamatan Negara (MKN) telah meneliti pembentangan oleh Kementerian Kesihatan (KKM) dan setelah mengambil kira penilaian risiko serta trend jangkitan Covid-19, kerajaan bersetuju untuk mengenakan PKPD di lokaliti-lokaliti terbabit.
“Dua lokaliti di Kuching, Sarawak ialah, Kampung Bintawa Hilir dan Kampung Sungai Tapang. Manakala empat lokaliti di Kota Kinabalu, Sabah ialah, Kilang Papan Lusera Telipok, Kampung Mogiding Malawa dan Kuarters Pekerja Progressif Perwira, Kampung Sinulihan serta University Utama Condominum Fasa 2.
“Selain itu, dua lagi lokaliti adalah di Kampung Guruh-Guruh, Sipitang serta Kampung Air dan Kampung Bokara di Sandakan, Sabah,” jelasnya melalui satu kenyataan di sini sebentar tadi.
Tambahnya, prosedur operasi standard (SOP) bagi kesemua PKPD adalah sama seperti yang diumumkan sebelum ini. Maklumat lanjut boleh diakses di laman sesawang MKN di www.mkn.gov.my. -K! ONLINE.

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kadar vaksinasi Kanada atasi AS
Oleh KOSMO!

20 Julai 2021, 7:30 pm
OTTAWA – Kanada minggu ini mencatat kadar vaksinasi memberangsangkan apabila telah memvaksin penuh 50 peratus populasinya sekali gus menewaskan kadar vaksinasi Covid-19 Amerika Syarikat (AS), lapor stesen televisyen CNN kelmarin.
Menurut Perkhidmatan Kesihatan Kanada, hampir 70 peratus penduduk negara itu  telah menerima sekurang-kurangnya satu dos vaksin, menjadikan Kanada hampir mencapai sasaran imuniti kelompok pada kadar 75 peratus.
Jutaan penduduk Kanada masih berada dalam perintah berkurung semasa musim bunga apabila AS mencatatkan kadar vaksinasi yang tinggi dan rakyat negara itu mula menjalani kehidupan normal.
Bagaimanapun, data Pusat Kawalan dan Pencegahan Penyakit (CDC) menunjukkan AS telah ketinggalan dengan hanya 48.6 peratus daripada populasinya sudah divaksin.
“Kami telah melihat rekod vaksinasi dan Kanada mendahului dunia dengan pemberian dos pertama dan kami telah menewaskan AS bagi jumlah penduduk yang sudah divaksin sepenuhnya.
“Kami akan terus bergerak maju ke hadapan dan orang ramai perlu terus diberi vaksin dengan dos kedua dan mereka yang masih teragak-agak pula perlu diberikan dos pertama,” kata Perdana Menteri Kanada, Justin Trudeau.

Gelombang ketiga Covid-19 di Kanada memberi beban kepada hospital dan petugas kesihatan.
Kekurangan vaksin pula menjadikan jutaan rakyat Kanada berada dalam keresahan dan terdedah kepada Covid-19.
Ketua Pegawai Kesihatan Awam Kanada, Dr. Theresa Tam memberi amaran keengganan mengambil vaksin boleh menyebabkan Kanada jauh daripada mencapai sasaran imuniti kelompok. bagi melawan Covid-19. – Agensi


Fasih Tamil, dapat diskaun
Oleh MOHD RASDAN AHMAD

20 Julai 2021, 7:08 pm
PETALING JAYA – Seorang wanita Melayu dipuji orang ramai apabila fasih berbahasa Tamil ketika membeli barang keperluan di sebuah kedai runcit yang dimiliki oleh pemilik berbangsa India.
Perkongsian satu klip video di laman YouTube NuR MuHD menyaksikan seorang wanita Melayu bertudung memilih barangan keperluan di sebuah kedai runcit dengan fasih bertutur menggunakan bahasa Tamil mencuit hati pemilik kedai tersebut.
Pemilik kedai runcit itu sempat bergurau dan berkata, disebabkan dia (wanita) itu pandai berbahasa Tamil, barang yang dibeli itu akan diberi dengan harga diskaun.
“Jangan risau, saya bagi diskaun. Awak memang pandai berbahasa Tamil, saya terkejut dengan kefasihan berbahasa awak,” jelas pemilik kedai runcit itu.
Rata-rata orang ramai memuji wanita tersebut dan menyifatkan dia seorang yang berani mencuba dan belajar bahasa yang jarang dipelajari oleh rakyat Malaysia yang lain.
“Sepatutnya masyarakat Malaysia perlu berani seperti kakak ini, saya sendiri juga masih belajar bahasa Tamil tetapi tidak secekap kakak ini,” jelas Nur Seri Nilam. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Cubaan lelaki ‘cari jodoh’ di PPV gagal
Oleh AHMAD SHAHERMAN SHAMSURI

20 Julai 2021, 7:00 pm
PETALING JAYA – Cubaan seorang lelaki untuk mencari jodoh di Pusat Pemberian Vaksin (PPV) berakhir apabila jururawat yang cuba dilamarnya telah berkahwin.
Walaupun niat lelaki itu sekadar mencuba nasib, namun menerusi klip video yang dimuat naik di laman Facebook ternyata lelaki itu sangat kecewa dengan ‘kegagalan’ itu.
Berdasarkan klip video berdurasi 21 saat itu, kelihatan lelaki itu cuba mendapatkan nombor telefon jururawat tersebut.
Bagaimanapun, jururawat itu dengan tegasnya membalas bahawa dia telah berkahwin.
Bagaimanapun tidak dapat dipastikan di mana video tersebut dirakam.
Aksi kedua-dua individu itu telah mendapat pelbagai reaksi dan komen daripada pengguna Facebook.

“Lain kali nak cari nurse (jururawat) kau kena cari masa dia tengah belajar lah. Kalau dah jadi jururawat biasanya dah jadi bini orang,” tulis Amm Hamdan.
Turut meninggalkan komen adalah seorang lagi pengguna yang dikenali sebagai Arif Jalaluddin.
“Patut tanyalah dulu dah kahwin ke belum, kemudian barulah nak minta nombor ke apa,” katanya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sia-sia tempuh 180km, PPV tutup
Oleh SITI AMINAH MOHD YUSOF

20 Julai 2021, 6:27 pm
PETALING JAYA – Kesusahan seorang wanita warga emas menempuh perjalanan sejauh 140kilometer (km) untuk mendapatkan suntikan di sebuah Pusat Pemberian Vaksin (PPV) menjadi sia-sia apabila PPV yang terletak di Rompin, Pahang terbabit didapati tidak beroperasi, hari ini.
Syahir Samsuri menerusi ciapan di Twitter berkata, ibunya yang berusia 66 tahun telah menerima notifikasi janji temu suntikan vaksin bertarikh 20 Julai 2021 pada pukul 11.30 pagi.
“Abang aku sudah telefon hendak sahkan tarikh. Tetapi pihak berkenaan suruh hadir mengikut tarikh yang ditetapkan dalam MySejahtera. Sudah sampai boleh tutup pula. Tahu tak berapa jauh rumah emak aku ke Rompin? 140km!
“Emak aku dapat mesej tunda vaksin hari esok. Sungguh menyusahkan. Tolong latih operator di meja bantuan yang ikut suka sahaja suruh datang walhal PPV tutup. Hendak telefon susah, sudah dapat telefon menyusahkan orang,” ciapnya di laman sosial tersebut hari ini.
Hantaran itu diulang kicau lebih 1,200 kali dengan kebanyakan pengguna media sosial bersimpati dengan nasib yang menimpa ibu lelaki berkenaan.
“140km? Pergi balik sudah 280km. Semput,” komen @mhmdfyzle.

“Allah nak uji tuan. Hendak bagi pahala lebih pada hari raya yang mulia ini. Bersabarlah ya,” ujar pemilik akaun Twitter bernama Unpopular Opinions Malaysia.
Ada juga dalam kalangan netizen meminta Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar menyiasat isu berkenaan.
“@Khairykj mohon semak bagaimana boleh jadi begini. Perkara yang amat menyusahkan rakyat. Mohon bertanggungjawab,” ulas @HaikalFerraro. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[VIDEO] Mayat Sharul Nizwan ditemui di perairan Sepang
Oleh ZAKKINA WATI AHMAD TARMIZI

20 Julai 2021, 6:54 pm
PORT DICKSON – Mayat pemandu lori arang batu, Sharul Nizwan Said, 33, yang sebelum ini dikhuatiri lemas selepas terjatuh ke dalam laut di jeti pemunggahan arang batu, Jimah Ventures Energy Sdn. Bhd. (JEV), Chuah, dekat sini, semalam telah ditemukan kira-kira pukul 4.02 petang tadi.
Mayat mangsa ditemui terapung di kawasan persisir lumpur Bagan Lalang, Sepang di kawasan sekitar 1.4 batu nautika dari muara Sungai Sepang, Selangor kira-kira 2.5 kilometer (km) dari lokasi mangsa dilaporkan terjatuh.
Ketua Cawangan Pengurusan Operasi dan Balai Jabatan Bomba dan Penyelamat negeri, Penguasa Bomba, Mohamad Hafiz Ahmad Termizi berkata, mayat mangsa ditemukan pasukan mencari dan menyelamat dalam keadaan terapung di permukaan dan masih lagi berpakaian lengkap.
“Pasukan mencari dan menyelamat yang terdiri daripada pelbagai agensi yang dipecahkan kepada empat sektor telah menjumpai mangsa. Kami mengendalikan mangsa dengan memakai pakaian peralatan perlindungan diri (PPE) bagi mengelakkan penularan wabak Covid-19.
“Ketika dijumpai mayat mangsa terapung di permukaan dalam berpakaian lengkap. Status kecederaan tidak dapat dipastikan serta masih menunggu pengesahan daripada pihak Kementerian Kesihatan,” katanya kepada pemberita di luar pekarangan JEV, Chuah dekat sini hari ini.

Kosmo! Online semalam melaporkan seorang lelaki dikhuatiri lemas selepas terjatuh ke dalam laut bersama lori lima tan yang dipandunya secara mengundur dalam kejadian kira-kira pukul 1.30 pagi semalam.
Sharul Nizam pada ketika itu dikatakan sedang melakukan kerja-kerja pembersihan sisa arang batu di Jeti Coal Unloading Edra Energy Jimah Power Plant, JEV, Chuah dekat sini.

Ketua Polis Daerah Port Dickson, Superintendan Aidi Sham Mohamed berkata, menurut saksi, kejadian berlaku ketika kerja-kerja sedang dijalankan di jeti nombor 5 untuk mengangkut arang batu yang terjatuh di atas lantai jeti.
Dalam operasi mencari dan menyelamat semalam, pihak bomba juga telah menjumpai sebuah lori lima tan yang dipandu mangsa pada kedalaman 20 meter berdekatan jeti lokasi lelaki itu terjatuh.
Mohamad Hafiz menjelaskan, mayat mangsa dihantar ke Hospital Port Dickson untuk bedah siasat dan ujian saringan Covid-19. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Suami Shilpa Shetty ditahan kes filem lucah
Oleh KOSMO!

20 Julai 2021, 7:06 pm
NEW DELHI – Polis Mumbai telah menahan suami kepada pelakon popular Bollywood, Shilpa Shetty berhubung dakwaan terlibat dengan penghasilan dan tayangan filem pornografi secara online, lapor laman berita Al Jazeera semalam.
Polis semalam mengumumkan telah menahan Raj Kundra, 45, yang didakwa merupakan ‘individu utama yang bersubahat’ dalam penghasilan dan penerbitan filem pornografi melalui aplikasi internet.
“Kami mempunyai bukti yang cukup berkenaan dakwaan ini,” demikian kata polis dalam satu kenyataan akhbar sambil menambah siasatan terus dijalankan.
Penangkapan tersebut adalah yang yang terbaharu melibatkan skandal Raj.
Pada 2015, Raj telah dilarang seumur hidup daripada semua aktiviti berkaitan sukan kriket, berikutan penyiasatan mengenai penetapan perlawanan ketika bertugas sebagai pemilik bersama dengan sebuah francais dalam Liga Perdana India, Shetty of the Rajasthan Royals.
Menurut laman web lucah Pornhub, India merupakan negara ketiga yang menyumbang trafik terbesar kepada laman itu pada 2018 selepas Amerika Syarikat dan Britain. -Agensi


Penghuni PKPD tidak dilupakan
Oleh WAT KAMAL ABAS

20 Julai 2021, 5:07 pm
BAGAN SERAI – Kebajikan 72 keluarga di Apartmen Tropicana yang menjalani Perintah Kawalan Pergerakan Diperketatkan (PKPD) di Bukit Merah dekat sini semasa Aidiladha tidak dilupakan.
Ini kerana agihan daging korban turut diedarkan kepada keluarga di situ hasil sembelihan yang dijalankan.
Seorang penerima, Zanal Abidin Abd Rashid berkata, dia sangat berterima kasih kerana agihan daging korban itu menunjukkan yang penduduk di situ tidak dilupakan.
“Alhamdulillah, saya rasa bersyukur kerana setidak-tidaknya dapat juga merasai suasana Aidiladha walaupun berbeza,” katanya menerusi hantaran WhatsApp.
Terdahulu, penyerahan daging korban kepada sukarelawan untuk disampaikan kepada penduduk yang terkesan disempurnakan oleh Pengerusi Jawatankuasa Perladangan dan Pertanian negeri, Razman Zakaria.
Beliau yang jugan Ahli Dewan Undangan Negeri (ADUN) Gunung Semanggol berkata, agihan daging korban ini juga dapat menampung bekalan makanan kepada penduduk yang menjalani PKPD.

“Terdapat tiga lokaliti di dalam DUN Gunung Semanggol yang di kenakan PKPD iaitu di Apartmen Tropicana, Kampung Pondok Tanjung dan Kampung Lubuk Binjai.
“Esok kita agihkan pula pada dua buah kampung seterusnya,” katanya.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Itik pun takut berenang dalam sungai tercemar
Oleh NOR AINNA HAMZAH

20 Julai 2021, 5:14 pm
REMBAU – Penduduk di Kampung Kundur Hulu, di sini, dikejutkan dengan air sungai jernih bertukar menjadi kehitaman dipercayai disebabkan oleh aktiviti sebuah kilang.
Salah seorang penduduk, Mohd Redzuan Raya, 37, berkata, dia menyedari perubahan warna air sungai berkenaan sejak dua hari lalu, namun pada pagi tadi keadaan kualiti air sungai semakin teruk sehingga bertukar menjadi warna kehitaman.
Menurutnya, sungai di kawasan perkampungan berkenaan merupakan antara sumber pendapatan dan makanan penduduk disebabkan banyak ikan seperti tilapia dan sembilang terdapat di dalam sungai berkenaan.
“1 Disember tahun lalu, kejadian ini pernah berlaku dan selepas diadukan kepada Jabatan Alam Sekitar (JAS), kejadian telah dapat diatasi, namun hari ini pencemaran sungai berlaku lagi.
“Kebiasaannya pada waktu panas seperti ini, itik akan berenang-renang di dalam sungai, tetapi kini ternakan itu juga takut untuk masuk ke dalam sungai dan hanya berada di tebing,” katanya ketika ditemui di Kampung Kundur Hulu, di sini, tadi.
Keadaan air sungai Kampung Kundur Hulu yang tercemar dipercayai disebabkan aktiviti sebuah kilang di Rembau.
Sementara itu, Setiausaha Majlis Pengurusan Komuniti Kampung (MPKK) Kampung Kundur Hulu, Abdul Jalil Jasin berkata, pencemaran itu kadangkala mengeluarkan bau busuk.

Katanya, penduduk yang masuk ke dalam sungai juga mengadu mengalami masalah gatal-gatal.
“Jadi kita harap agar masalah ini dapat diatasi segera memandangkan sungai ini amat penting buat penduduk.
Jika tidak tercemar, setiap hari kita dapat melihat pelbagai jenis ikan di dalam sungai. Ada yang dipancing untuk makan sendiri, ada juga untuk dijual,” katanya.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penganjur solat sunat Aidiladha di Pulau Pinang akan dikenakan tindakan tegas
Oleh NOR IDAYU BOSRO

20 Julai 2021, 6:02 pm
PUTRAJAYA – Kementerian Dalam Negeri (KDN) memberi jaminan bahawa tindakan tegas tanpa kompromi akan diambil terhadap mana-mana individu yang didapati terlibat menganjurkan aktiviti solat sunat Aidiladha di Seberang Perai, Pulau Pinang pagi tadi sehingga didakwa berlaku pelanggaran prosedur operasi standard (SOP).
Menteri Dalam Negeri, Datuk Seri Hamzah Zainudin berkata, Jabatan Imigresen juga diarahkan untuk tidak teragak-agak mengambil tindakan pengusiran di bawah Akta Imigresen 1958/63 sekiranya ia membabitkan penglibatan warga asing.
Beliau berkata, siasatan lanjut secara terperinci susulan penularan video berkenaan pelanggaran prosedur operasi standard (SOP) solat Hari Raya Aidiladha di Seberang Perai Tengah, pagi tadi telahpun dibuat pihak Polis Diraja Malaysia (PDRM) melalui Ibu Pejabat Polis Kontinjen (IPK) Pulau Pinang dan Ibu Pejabat Polis Daerah (IPD) Seberang Perai Tengah.
“Selain itu, Ketua Polis Pulau Pinang juga diminta untuk memberikan laporan serta penjelasan terperinci dengan segera berhubung penugasan anggota PDRM yang dipertanggungjawabkan untuk memantau pematuhan SOP di lapangan terutamanya semasa perayaan Hari Raya Aidiladha tahun ini,” katanya dalam kenyataan di sini hari ini.
Sementara itu, Hamzah berkata, orang awam diseru untuk tidak mengeluarkan sebarang kenyataan menyentuh sensitiviti agama dan
perkauman yang boleh mendatangkan ketidakteraman awam eementara siasatan dimuktamadkan kementerian.
Terdahulu, Kosmo! Online melaporkan polis mengesan kira-kira 200 jemaah yang melakukan solat sunat Aidiladha di kawasan lapang berdekatan Surau Taman Pelangi, Juru di sini hari ini.

Ia bagi membantu siasatan dakwaan berlaku pelanggaran SOP ketika mereka menunaikan solat tersebut kira-kira pukul 8.30 pagi.
Siasatan itu dibuat selepas tular di media sosial satu rakaman video orang awam yang didakwa ratusan warga asing sedang melakukan solat sunat Aidiladha di kawasan lapang berdekatan pangsapuri didakwa berlaku di Taman Pelangi, Juru. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiada subsidi kerajaan jika tolak polisi dua anak
Oleh KOSMO!

20 Julai 2021, 5:30 pm
NEW DELHI – Pasangan suami isteri di negeri Uttar Pradesh, India akan dipertimbangkan untuk menerima bayaran jika bersetuju mengamalkan polisi dua anak seperti yang dilaksanakan di  China, lapor akhbar The Sun, kelmarin.
Polisi itu dijangka akan dilaksanakan buat pertama kali di India oleh kerajaan negeri Uttar Pradesh. Negeri itu mempunyai 240 juta penduduk.
Kadar kelahiran tinggi di Uttar Pradesh menjadi  penyumbang sebahagian besar pertumbuhan penduduk di India.
Sekiranya negeri itu dianggap sebagai negara, Uttar Pradesh akan menjadi negara yang mempunyai populasi  kelima terbesar di dunia di belakang AS dan Indonesia.
Ketua Menteri Uttar Pradesh, Yogi Adityanath menerusi ciapan di Twitter pada 11 Julai  lalu mengumumkan rancangan rang undang-undang tersebut (RUU) yang dibuka untuk perbincangan awam hingga kelmarin (19 Julai).
“Peningkatan populasi adalah akar-umbi  masalah sosial yang berlaku dalam masyarakat. Kawalan kelahiran penduduk adalah syarat utama bagi pembentukan masyarakat maju.

“Sempena Hari Penduduk Sedunia, marilah kita berjanji untuk lebih peka dengan masalah yang timbul disebabkan peningkatan jumlah penduduk tidak terkawal,” tambahnya.
Bagi mereka yang memilih untuk tidak mematuhinya adalah dilarang bertanding dalam pemilihan badan-badan tempatan dan dilarang menerima apa-apa jenis subsidi kerajaan.
RUU tersebut akan dipindahkan ke dewan perundangan Uttar Pradesh untuk dibaca dan dibahaskan sebelum diluluskan menjadi undang-undang sah. – Agensi


Wanita hasilkan topeng muka guna susu ibu
Oleh KOSMO!

20 Julai 2021, 5:30 pm
SAN FRANCISCO, California – Seorang wanita menghasilkan topeng muka daripada  susu ibu untuk menghilangkan jerawat pada wajah bayinya, lapor akhbar New York Post kelmarin.
Linh Ta memuat naik video dalam aplikasi sosial TikTok yang menunjukkan dia menggunakan tisu lembap yang  dipotong mengikut bentuk mata dan mulut bayinya.
Dia kemudian merendam topeng wajah itu dalam larutan susu ibu dan ditekapkan pada wajah anaknya itu.
“Saya menghasilkan topeng muka itu kerana bosan dan untuk berseronok,” jelas Linh Ta pada keterangan video itu.
Dia menggunakan ramuan susu ibu itu selepas menyedari jerawat merah pada wajah anaknya.
Ketika ini, belum ada kajian yang menyokong susu ibu untuk menyembuhkan jerawat namun susu ibu mempunyai sifat anti-mikrob dan secara teorinya, ia mampu membersihkan kulit bayi dan membantu menghilangkan bakteria yang menyebabkan pori-pori tersumbat.

Kaedah kreatif Linh Ta menjadi tular di media sosial dan dia menerima pelbagai reaksi daripada netizen.
“Bayi anda akan suka melihat gambar ini apabila dia berusia 16 tahun kelak,” tulis seorang netizen.
“Ini adalah sesuatu yang sangat comel,” tulis seorang lagi netizen.
Bagaimanapun, seorang ahli paediatrik berkata jerawat pada bayi disebabkan oleh hormon yang diperoleh daripada ibunya ketika proses kelahiran dan ia akan hilang dalam masa beberapa hari atau minggu. -Agensi


Bapa Ahmad Fedtri Yahya beraya di hospital, positif Covid-19
Oleh MOHAMMAD SHAHEMY AZMI

20 Julai 2021, 5:32 pm
PETALING JAYA – Pengacara dan penulis lirik, Ahmad Fedtri Yahya kini teruji apabila bapanya yang berusia 72 tahun terpaksa menjalani rawatan di hospital selepas disahkan positif Covid-19.
Menerusi satu hantaran yang dimuat naik dalam Instagram miliknya, pengacara Malaysia Hari Ini (MHI) itu berkongsi sekeping foto bapanya sedang menerima rawatan di hospital. Fedtri bagaimanapun tidak memaklumkan lokasi hospital tersebut.
“Beraya di hospital. Doakan ayah saya yang diuji positif Covid-19.
“Pertama kali masuk hospital pada usia 72 tahun. Semoga dikurniakan kesembuhan segera,” tulisnya dalam Instagram.
Menerusi hantaran tersebut, Fedtri yang turut popular sebagai pengacara program Jejak Rasul itu turut memberitahu bahawa keluarga abangnya turut menerima nasib serupa apabila kesemuanya disahkan positif Covid-19.
“Juga buat keluarga abang saya yang semuanya diuji positif Covid-19,” ujarnya.

Ujar Fedtri, dia mengambil kesempatan dalam berkat kemuliaan hari Arafah dan Zulhijjah dengan mendoakan semoga semuanya baik-baik sahaja.
Menjengah dalam ruangan komen, perkongsian berita duka itu turut mendapat perhatian dan respons dalam kalangan rakan-rakan selebriti apabila turut mendoakan kesejahteraan keluarganya.
“Semoga ayahanda cepat sembuh,” kata penyanyi Tomok.
“Semoga Allah SWT perkenankan doa hamba-hambanya,” ujar Lan Solo.
“Semoga Allah SWT kurniakan segala kesembuhan buat ayahmu,” komen pelakon dan penyanyi, Azza Elite. -K! ONLINE


Sorok dalam but kereta untuk rentas negeri
Oleh ASLIZA MUSA

20 Julai 2021, 5:20 pm
TELUK INTAN – Cubaan tiga lelaki Indonesia menyorok dalam but sebuah kereta untuk merentas negeri gagal semasa pemeriksaan di sekatan jalan raya (SJR) Kilometer 30, Jalan Feri dekat Hutan Melintang hari ini.
Dalam kejadian kira-kira pukul 6 pagi itu, warga asing berusia 18, 32 dan 36 tahun ditahan bersama pemandu kereta sewa iaitu lelaki tempatan berusia 36 tahun.
Ketua Polis Daerah Hilir Perak, Asisten Komisioner Ahmad Adnan Basri berkata, kereta jenis Perodua Bezza itu dalam perjalanan menghala Hutan Melintang.
Katanya, pemeriksaan kemudian menjumpai tiga lelaki warga asing berbaring dalam keadaan berhimpit pada bahagian but.
“Kesemua lelaki warga asing itu tidak mempunyai sebarang dokumen perjalanan diri yang sah.
“Mereka dalam perjalanan dari Sabak Bernam melalui Hutan Melintang ke Batu Gajah untuk mencari kerja sebagai tukang kebun,” katanya di sini hari ini.

Menurut beliau, lelaki warga tempatan yang bertindak sebagai pemandu untuk menghantar warga asing tersebut ke Batu Gajah mendapat bayaran RM300 setiap seorang.
Katanya, keempat-empat lelaki itu juga tidak mempunyai sebarang dokumen surat rentas negeri.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rebecca bersyukur suami kembali sihat, sudah pulang ke rumah
Oleh MOHAMMAD SHAHEMY AZMI

20 Julai 2021, 5:22 pm
PETALING JAYA – Tiada kata yang dapat menggambarkan perasaan pelakon Datin Rebecca Nur Al Islam apabila suaminya, Norazam Sulaiman yang dijangkiti Covid-19 akhirnya sembuh dan dapat pulang ke rumah dalam keadaan baik dan menyambut Hari Raya Aidiladha bersama keluarga.
Menerusi satu hantaran yang dimuat naik dalam Instagramnya, Rebecca berkata dia sangat bersyukur kepada Allah SWT apabila doanya didengari agar suami kesayangan diberikan kesembuhan.
“Pertama sekali saya ingin mengucapkan rasa syukur kepada Allah SWT dengan limpah dan kasih sayangNya. Suami saya, syurga saya sudah pulang ke pangkuan keluarga. Alhamdulillah syukur,” tulisnya sambil meninggalkan tanda pagar #DoakuDidengariAllah dan #DoaSangIsteri.
Selain itu, Rebecca juga tidak lupa memberikan ucapan terima kasih buat keluarga, teman dan kenalannya yang mengikuti perkembangannya dalam media sosial dengan berdoa untuk kesejahteraan keluarganya.
“Terima kasih buat semua keluarga, teman, kenalan dan semua pengikut saya dalam media sosial yang tidak putus-putus berdoa untuk suami saya dan keluarga.
“Terima kasih. Hanya Allah SWT sahaja yang dapat membalas segala doa anda buat kami sekeluarga,” ujarnya.

Rebecca juga mengucapkan ribuan terima kasih kepada semua pihak yang tidak putus-putus menghantar makanan, ubat-ubatan, bunga dan hadiah di depan rumahnya sebagai tanda mengambil berat terhadap musibah yang berlaku dalam keluarganya.
Dalam hantaran tersebut, Rebecca turut berkongsi sekeping gambar dia memeluk erat suaminya selepas lelaki itu beransur sihat dan dibenarkan untuk pulang ke rumah.
“Alhamdulillah. Ini suami saya yang sudah beransur sihat. Cuma cepat penat, jadi tidak boleh banyak bercakap.
“Doktor kata harus berehat dengan tenang dan tidak diizinkan untuk melakukan apa-apa kerja,” jelasnya.
Menerusi hantaran berbeza, Rebecca turut bersyukur apabila memaklumkan bahawa anak-anaknya seramai enam orang sihat sepenuhnya dan berada dalam keadaan baik.
“Syukur anak-anak saya sihat sepenuhnya. Alhamdulillah. Terima kasih Ya Allah,” katanya.
Terdahulu, Kosmo! pada 8 Julai lalu melaporkan Rebecca berkongsi berita mengenai seluruh ahli keluarga termasuk tiga pembantu rumah disahkan positif Covid-19 kecuali dirinya sendiri.
Bagaimanapun, suaminya terpaksa dimasukkan ke sebuah Pusat Kuarantin Risiko Rendah Swasta (PKRCS) kendalian klinik swasta di sebuah hotel di ibu negara untuk mendapatkan bantuan oksigen ekoran keadaanya kesihatannya semakin buruk.
Selepas dua hari seluruh keluarganya disahkan positif Covid-19, Rebecca yang disahkan dijangkiti wabak tersebut bagaimanapun hanya menjalani kuarantin di rumah bersama lima anak dan enam pembantu rumahnya. – K! ONLINE


Man Kidal, isteri positif Covid-19, alami demam panas, menggigil
Oleh SAIRUL ZAMRI MISRANI dan MOHAMMAD SHAHEMY AZMI

20 Julai 2021, 5:12 pm
PETALING JAYA – “Saya syak mak dijangkiti Covid-19 selepas pergi membeli barang keperluan dapur di sebuah pasar raya di Mutiara Damansara”.
Itu jawapan anak bongsu kepada gitaris legenda, Man Kidal atau nama sebenarnya Abdul Rahman Mahmood setelah dia dan isterinya, Norlaila Yusof disahkan positif Covid-19.
Menurut Nur Syahira Rahman, 25, ibunya ada mengunjungi pusat beli-belah tersebut pada 10 Julai lalu dan mula mengalami gejala batuk dan pening kepala pada keesokan harinya.
“Selepas beberapa hari demam, saya meminta mak untuk ke klinik membuat ujian calitan pada 14 Julai.
“Hasil ujian tersebut, ternyata mak positif Covid-19 dan diarahkan menjalani kuarantin kendiri di rumah,” katanya ketika dihubungi Kosmo! Online.
Ujarnya lagi, bapanya turut melakukan ujian calitan beberapa hari kemudian kerana bergejala demam dan disahkan positif semalam.

“Buat masa sekarang, mereka ditempatkan dalam satu bilik yang sama di rumah.
“Saya sudah memaklumkan keadaan mak dan ayah kepada Kementerian Kesihatan Malaysia (KKM) kini hanya menanti tindakan selanjutnya. Namun jika berlaku sebarang kecemasan KKM minta bawa mereka ke hospital dengan segera,” ujarnya.
Sementara itu, Syahirah nyata tidak dapat menyembunyikan rasa bimbang akan keadaan yang dialami kedua orang tuanya.
“Mak dan ayah kini mengalami demam panas dan hilang deria rasa serta menggigil. Setiap jam saya akan menghubungi mereka untuk bertanyakan keadaannya.
“Sudah tentu sebagai anak, saya merasakan risau lebih-lebih lagi mak berisiko kerana menghidap kencing manis dan darah tinggi,” katanya.
Bercakap kepada Kosmo ! Online, Syahirah meminta orang damai mendoakan kesihatan kedua orang tuanya agar segera sembuh seperti sediakala. – K! ONLINE


‘Dua dos vaksin bukan alasan kehulu kehilir’
Oleh NUR EMIRA SAIZALI

20 Julai 2021, 5:36 pm
PETALING JAYA – Meskipun sudah menerima dua dos suntikan lengkap vaksin, penyanyi popular Datuk Nora Ariffin masih tetap mengikut saranan kerajaan untuk kekal berada di rumah.
Ujar Nora atau nama sebenarnya Wan Norafizah Wan Ariffin, 47, dia tetap dengan pendirian untuk berada di rumah kerana bimbang akan merisikokan keselamatan dan kesihatan orang lain terutama ahli keluarganya.
“Walaupun saya sudah lengkap menerima dua dos vaksin, itu bukan alasan untuk keluar kehulu kehilir sesuka hati. Kekal berada di rumah lebih baik.
“Kita masih belum selamat. Jangan sibuk suka hati sangat, menyesal tak guna lagi,” tulisnya dalam InstaStory.
Terdahulu, dalam hantaran Instagram terbaharunya semalam, dia juga mendedahkan pernah mempunyai perasaan was-was mengenai vaksin namun berubah kerana memikirkan nyawa orang lain.
“Alhamdulillah sudah dua dos. Pada awalnya sagak skeptikal juga tetapi setelah memahami, tiada isu untuk ragu-ragu demi menyelamatkan nyawa saya, anak-anak dan orang lain.

“Saya tekad dan sarankan semua segera ambil vaksin yang merupakan ikhtiar serta kita. Selebihnya teruskan berdoa dan tawakal kepada Allah SWT,” katanya lagi. – K! ONLINE


Dakwaan suntikan ‘picagari kosong’ hanya salah faham
20 Julai 2021, 4:40 pm
KAJANG – Dakwaan seorang individu menerima suntikan ‘picagari kosong’ di Pusat Pemberian Vaksin (PPV), Bangi Avenue Convention Centre (BACC) sepertimana yang tular di laman Twitter adalah tidak benar.
Ketua Polis Daerah Kajang, Asisten Komisioner Mohd. Zaid Hassan berkata, penafian insiden itu telah dibuat Ketua Pegawai Eksekutif, yang bertugas di PPV berkenaan sekitar pukul 2.50 petang, kelmarin.
“Laporan dibuat susulan ciapan di laman Twitter oleh seorang lelaki (penerima vaksin) yang mendakwa nyaris disuntik dengan vaksin kosong ketika pergi mendapatkan suntikan vaksin di PPV itu, Sabtu lalu.
“Polis mendapati petugas di PPV terbabit telah pun berhubung dan memberi penjelasan berkenaan prosedur pengambilan vaksin kepada individu itu dan dia telah berpuas hati,” ujarnya dalam kenyataan hari ini.
Berita berkaitan: Lagi kes suntikan vaksin tidak ditekan picagari
Jelas beliau, dakwaan individu itu merupakan satu salah faham apabila dia menyangka dirinya telah disuntik dengan vaksin kosong tetapi kejadian sebenar, dia telah disuntik dengan vaksin jenis Sinovac.

“Setakat ini, tiada apa-apa laporan polis dibuat oleh individu tersebut atau mana-mana individu berkaitan dakwaan hampir ditipu ketika menerima suntikan vaksin di PPV itu.
“Laporan polis hanya dibuat pihak BACC untuk menjelaskan dan menafikan perkara tersebut (suntikan vaksin kosong) adalah tidak berlaku,” katanya.
Tambahnya, siasatan juga mendapati ciapan di ruangan komen Twitter tersebut dibuat oleh teman wanita penerima vaksin yang menyebabkan ianya tular sehingga mendapat maklum balas negatif daripada masyarakat.- K! ONLINE


Desa di Bali larang kahwin dengan janda
Oleh KOSMO!

20 Julai 2021, 5:00 pm
JAKARTA – Penduduk di lima buah desa di Pulau Bali masih mengamalkan adat tradisional yang melarang lelaki berpoligami dan berkahwin dengan wanita berstatus  janda, lapor Suara.com semalam.
Antara lima desa yang masih menuruti peraturan tersebut termasuk Tenganan Pegringsinga, Penglipuran Bangli, Bayung Gede, Boyoh dan Umbalan.
Jika lelaki melanggar adat larangan poligami ini, mereka akan dikenakan pelbagai sekatan dan hukuman tertentu.
Antaranya adalah dilarang mendapat sebarang kekayaan hasil desa, tinggal berasingan di pinggir desa tanpa ditemani keluarga dan tidak dibenarkan mengikuti sebarang aktiviti keagamaan kecuali upacara kematian.
Bagi Desa Bonyoh, mereka mempunyai satu lagi peraturan iaitu lelaki dilarang mengahwini janda daripada kalangan wanita di kampung yang sama.
Amalan yang disebut ‘juang-kejuang’ (saling bertukar bekas isteri) kerana ia dianggap kasih terlarang bagi mengelak perbalahan sesama sendiri.

Oleh sebab itu, mereka tidak dibenarkan untuk mengahwini wanita yang pernah menjadi isteri salah seorang penduduk setempat. – Agensi


Bersyukur dibenarkan laksana korban ikut SOP
Oleh TENGKU DANISH BAHRI TENGKU YUSOFF

20 Julai 2021, 4:48 pm
KUALA NERUS – Tradisi ibadah korban di Masjid Batu Enam di sini yang sudah bermula sejak 30 tahun lalu diteruskan hari ini walaupun secara sederhana dan mengikut prosedur operasi standard (SOP) ditetapkan.
Wakil masjid berkenaan, Mohd. Akmal Othman, 48, berkata, sebanyak lima ekor lembu ditumbangkan hari ini berpandukan had ditetapkan Majlis Agama Islam dan Adat Melayu Terengganu (Maidam).
Beliau berkata, meskipun tidak semeriah sebelum penularan wabak Covid-19, penduduk Kampung Batu Enam di sini tetap bersyukur dibenarkan melaksanakan ibadah korban pada tahun ini.
“Sebelum ini, kawasan padang berhampiran masjid ini bagaikan pesta dipenuhi bukan sahaja peserta korban malah kanak-kanak yang mahu menyaksikan upacara korban.
“Begitupun, berikutan pandemik Covid-19, semua program dijalankan mengikut SOP termasuk persediaan dan mesyuarat bersama peserta semuanya dilakukan secara online,” katanya ketika ditemui Kosmo! di sini hari ini. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[VIDEO] Polis cari warga asing solat sunat Aidiladha luar surau
Oleh MOHD SYALMIZI HAMID

20 Julai 2021, 4:28 pm
SEBERANG PERAI – Polis mengesan kira-kira 200 jemaah yang melakukan solat sunat Aidiladha di kawasan lapang berdekatan Surau Taman Pelangi, Juru di sini hari ini.
Ia bagi membantu siasatan dakwaan berlaku pelanggaran prosedur operasi standard (SOP) ketika mereka menunaikan solat tersebut kira-kira pukul 8.30 pagi.
Ketua Polis negeri, Datuk Mohd. Shuhaily Mohd. Zain berkata, siasatan pihaknya mendapati tiada pelanggaran SOP oleh pihak pengurusan di surau berkenaan, namun berlaku limpahan jemaah di luar surau sehingga menjadi luar kawalan.
Menurutnya, surau tersebut adalah surau kariah yang dibenarkan solat Jumaat dan solat sunat Aidiladha dengan kapasiti 100 orang.
“Sebelum solat sunat, pihak surau sudah ambil tindakan menghadkan 100 orang dan meminta lebihan jemaah yang datang untuk beransur pulang.
“Namun, terpaksa akur dengan sensitiviti selepas mereka yang tidak dapat masuk memilih untuk solat di luar surau dengan penjarakan fizikal, namun pihak surau tidak hubungi polis kerana sensitiviti itu,” katanya pada sidang akhbar di Ibu Pejabat Polis Daerah Seberang Perai Tengah di Bukit Mertajam hari ini.

Berita berkaitan: Warga asing didakwa solat sunat Aidiladha beramai-ramai
Terdahulu, tular di media sosial satu rakaman video orang awam yang didakwa ratusan warga asing sedang melakukan solat sunat Aidiladha di kawasan lapang berdekatan pangsapuri didakwa berlaku di Taman Pelangi, Juru pagi tadi.
Sementara itu, beliau berkata, pihaknya sedang mengesan jemaah terbabit yang dianggarkan kira-kira 200 orang dan disyaki warga asing bagi membantu siasatan.
“Di kawasan itu terdapat kira-kira 70 peratus warga asing daripada lebih kurang 8,000 penduduk dan menerusi video berkenaan, jelas menunjukkan mereka merupakan warga asing.
“Justeru polis meminta penduduk untuk sama-sama membantu mengesan mereka yang hadir dan kita akan cuba mengenal pasti mereka menerusi video yang tular tersebut,” katanya.
Menurutnya kes berkenaan disiasat mengikut Seksyen 269 Kanun Keseksaan.
Sementara itu, Mohd. Shuhaily turut memohon maaf kepada seluruh penduduk di negeri ini atas kegagalan pihaknya mengesan perkara berkenaan lebih awal.
“Saya juga ingin mengambil kesempatan meminta semua pengerusi masjid dan surau untuk membuat aduan kepada polis sekiranya terdapat mereka yang enggan mematuhi SOP dalam tempoh tiga hari (hari tasyrik) ini dengan menghubungi talian 04-222 1722,” katanya lagi. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pekan Brinchang sunyi tanpa pengunjung
Oleh MOHD RIDZAUDDIN ROSLAN

20 Julai 2021, 3:55 pm
IPOH – Dua keping foto memaparkan pemandangan pekan Brinchang di Cameron Highlands,Pahang pada waktu senja dan malam yang kelihatan lengang tanpa kenderaan menggambit perhatian warga maya.
Foto berkenaan menunjukkan suasana Brincang yang sunyi tanpa kehadiran pelancong asalnya daripada laman Facebook, Hishamudin Abdul Rahman sebelum dikongsi beberapa platform termasuk Viral Perak.
Brinchang yang merupakan pekan kedua terbesar di Cameron Highlands terletak kira-kira dua kilometer (km) dari Tanah Rata dan tiga km dari Kea Farm.
Bagaimana pun, Brinchang yang membangun padat dengan kedai-kedai, hotel dan inap desa merupakan lokasi tumpuan pelancong di tanah tinggi peranginan ini khususnya dalam kalangan pengunjung tempatan termasuk dari Perak.
Salah satu tarikannya adalah pasar malam Brinchang yang menjadi tumpuan ribuan pengunjung terutamanya semasa cuti umum atau cuti persekolahan kerana terdapat banyak gera-gerai selain jualan pelbagai sayur-sayuran.
Paparan foto itu mendapat pelbagai komen menghiburkan daripada warga maya yang rata-ratanya adalah rakyat negeri Perak.

Mimosa Pudica misalnya memberi komen, “Pindahkan Brinchang ke Perak…Than boleh la kita merentas naik atas tu.
Komen Fiq Shafiq pula, “Jalan mula-mula dulu pun dibina dari Tapah. Orang Pahang pun kalo nak ke Cameron dulu kena masuk Perak dulu. Mane ada jalan dari Pahang sana.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tular awan berbentuk kalimah Allah
Oleh KOSMO!

20 Julai 2021, 4:30 pm
JAKARTA – Satu video yang memaparkan penampakan awan yang membentuk kalimah Allah menjadi tular di media sosial, lapor laman Suara.com semalam.
Awan tersebut dikesan di langit Situbundo, Jawa Timur semalam.
“Petang ini (semalam) satu awan yang menyerupai kalimah Allah kelihatan di langit Situbondo dan menjadi tular di kumpulan media sosial,” demikian keterangan yang dimuat naik bersama video awan itu.
Perakam video itu kelihatan berada di pinggir sebatang jalan raya ketika merakam fenomena itu.
“Semoga ini petanda baik menjelang perayaan Hari Raya Aidiladha, segera sembuh Bumiku,” tulis keterangan tambahan pada video itu.
Netizen yang menonton video itu rata-ratanya menganggap ia merupakan satu petanda baik dan mendoakan agar Indonesia segera pulih daripada wabak Covid-19. – Agensi


Polis siasat tindakan sekeluarga keluar dari kawasan PKPD
Oleh NIK SUKRY RAMLI

20 Julai 2021, 3:52 pm
KUANTAN – Polis sedang giat mengesan satu keluarga yang dipercayai meloloskan diri dengan melompat pagar sebuah taman perumahan yang dikenakan Perintah Kawalan Pergerakan Diperketatkan (PKPD) di daerah ini.
Ketua Polis Daerah Kuantan, Asisten Komisioner Mohamad Noor Yusof Ali berkata, kertas siasatan berkaitan tindakan tidak bertanggungjawab itu akan dibuka dan tindakan tegas akan diambil terhadap keluarga berkenaan.
“Siasatan sedang dijalankan bagi mengenalpasti identiti individu yang didapati keluar tanpa kebenaran dari kawasan PKPD dan kita juga meminta individu iaitu perakam video yang merakamkan kejadian berkenaan untuk tampil bagi membantu siasatan.
“Siasatan dijalankan mengikut Seksyen 22 (b) Akta Pencegahan dan Pengawalan Penyakit Berjangkit 1988 iaitu enggan mematuhi apa-apa perintah pegawai diberi kuasa di bawah Seksyen 15 berkaitan arahan pegawai diberi kuasa untuk Person Under Surveillance (PUS) menjalani pemerhatian di mana-mana tempat dalam tempoh yang difikirkan patut.
“Jika sabit kesalahan mereka boleh dikompaun sebanyak RM3,000,”katanya selepas melakukan tinjauan di kawasan PKPD Sungai Isap, dekat sini, hari ini.
Mohamad Noor turut memaklumkan bahawa siasatan turut dilakukan mengikut Seksyen 233 Akta Komunikasi Multimedia (SKMM) susulan penyebaran rakaman video berdurasi 32 saat yang memaparkan tindakan satu keluarga meloloskan diri menerusi pagar di sebuah taman yang dikenakan PKPD.

Dalam video terbabit turut memaparkan ada individu menunggu dengan kenderaan lain yang diletakkan di jalan besar berhampiran kawasan perumahan tersebut. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Terima kasih tumpangkan mereka – netizen
Oleh AHMAD SHAHERMAN SHAMSURI

20 Julai 2021, 4:36 pm
PETALING JAYA- Tindakan seorang pemandu kenderaan pacuan empat roda menumpangkan motosikal seorang lelaki yang mengalami rosak ditepi jalan meraih pujian orang ramai di media sosial.
Lebih menyayat hati, penunggang itu tidak keseorangan kerana turut bersamanya adalah seorang kanak-kanak perempuan yang diletakkan di dalam bakul motosikal.
Walaupun pertolongan itu nampak biasa bagi sesetengah orang, namun ketika mengalami kesulitan seperti lelaki itu, bantuan yang dihulurkan pemandu itu cukup berharga.
Apatah lagi, jika kejadian itu jauh daripada kawasan perumahan atau kampung mahupun bengkel yang boleh membaiki motosikal.
Menerusi klip video berdurasi 23 saat yang dikongsi di laman Facebook Nibong Tebal Kini itu, kelihatan seorang lelaki sedang menolak motosikalnya ketika cuaca panas.
Susulan itu, pemandu tersebut telah memberhentikan kenderaannya dan telah ‘menumpangkan’ mereka dengan meletakkan motosikal di bahagian belakang kenderaan itu.

Difahamkan, pemandu pacuan empat roda itu kemudiannya menghantar kedua-dua mereka sehingga ke rumah.
Kejadian tersebut dipercayai berlaku di sebuah kawasan sekitar Nibong Tebal, Pulau Pinang.
Sehingga pukul 3 petang tadi klip video berkenaan ditonton lebih 5,700 kali dan dikongsi lebih 17 kali.
Rata-rata pengguna memuji tindakan pemandu pacuan empat roda tersebut dan berdoa agar lelaki itu sentiasa dimurahkan rezeki.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


12,366 kes direkodkan hari ini
Oleh SITI A'ISYAH SUKAIMI

20 Julai 2021, 4:44 pm
PUTRAJAYA – Kes harian kembali melepasi 12,000 dengan 12,366 kes, menjadikan jumlah kes positif Covid-19 sebanyak 939,899 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 5,524 kes, diikuti oleh Kuala Lumpur sebanyak 1,580 dan Negeri Sembilan sebanyak 970 kes.
“Selain itu, Johor (793 kes), Kedah (701 kes), Sabah (657 kes), Pulau Pinang (460 kes), Sarawak (351 kes), Melaka (309 kes), Perak (295 kes), Pahang (288 kes), Terengganu (190 kes) dan Kelantan (179 kes).
“Putrajaya pula (50 kes), Labuan (17 kes) dan Perlis (dua kes),” menurut ciapan Twitter beliau di sini hari ini. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Masjid, surau di daerah Timur Laut patuh SOP
Oleh NOOR HASLIZA NUSI

20 Julai 2021, 4:54 pm
GEORGE TOWN – Perlaksanakan ibadah korban di masjid, surau dan kawasan perumahan di daerah Timur Laut negeri ini dilaporkan berjalan lancar serta tiada sebarang pelanggaran prosidur operasi standard (SOP) yang ditetapkan.
Operasi pemantauan perlaksanaan ibadah korban dilakukan sepasukan polis dari Ibu Pejabat Polis Daerah Timur Laut di enam lokasi masjid serta surau di Jalan Perak, Jalan Zainal Abidin dan Masjid Alimsah Walley di Lebuh Chulia.
Ketua Polis Daerah Timur Laut, Asisten Komisioner Soffian Santong berkata, operasi dijalankan bagi memantau tahap pemantuhan SOP ibadah korban termasuk solat sunat Aidiladha, ziarah rumah ke rumah dan pusara serta lokasi penyembelihan.
Menurutnya, sebanyak 30 pasukan pemantau akan melaksanakan pemeriksaan di lokasi yang telah dibenarkan menjalani ibadah korban di sekitar daerah itu tahun ini.
“Hasil pemantauan polis di enam lokasi di sini hari ini mendapati kebanyakkannya tiada terkesan dengan seberang pelanggaran SOP yang ditetapkan Majlis Agama Islam dan kerajaan tempatan.
“Seperti yang sedia maklum, had umur yang boleh hadir di lokasi penyembelihan adalah berusia antara 21 hingga 60 tahun dan jumlah petugas pula tidak melebihi 25 orang.

“Kami memahami keadaan orang awam yang terkesan dengan pandemik Covid-19 dan sama-sama berusaha berkorban mengekang penularan jangkitan virus ini,” ujarnya hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Harga siling minyak masak lima kg RM30 sebotol
Oleh MOHD AZLI ADLAN

20 Julai 2021, 3:34 pm
KUALA TERENGGANU – Kerajaan memutuskan untuk mewartakan minyak masak lima kilogram (kg) tidak bersubsidi pada kadar RM30 sebotol.
Timbalan Menteri Kementerian Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid berkata, pewartaan harga siling minyak masak botol itu bertujuan mengelak isu lonjakan harga sehingga membebankan pengguna seperti pernah berlaku sebelum ini.
Beliau berkata, ia selaras dengan program harga kawalan berasaskan nilai ambang minyak sawit mentah yang diumumkan Perdana Menteri, Tan Sri Muhyiddin Yassin baru-baru ini.
“Kerajaan bersetuju untuk menetapkan harga runcit bagi minyak masak sawit lima kg tidak melebihi RM30 sebotol. Pewartaan harga maksimum tersebut akan dilakukan tidak lama lagi.
“Ia bertujuan untuk mengatasi isu kenaikan mendadak minyak masak botol lima kg yang pernah mencecah sehingga RM35 pada bulan Jun lalu,” katanya di sini hari ini.
Dalam perkembangan sama, Rosol berkata, pemantauan KPDNHEP mendapati harga minyak masak botol lima kg di pasaran kini sudah semakin stabil dan di bawah RM30 sebotol.

Jelas beliau, berdasarkan laporan diberikan Penyelaras Kepenggunaan Parlimen (PKP), harga tertinggi botol minyak masak lima kg di pasaran ialah RM29.50. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jemaah haji Malaysia berangkat ke Mina
Oleh SITI AMINAH MOHD YUSOF

20 Julai 2021, 3:00 pm
PETALING JAYA – Jemaah haji Malaysia yang bermabit di Mudzalifah telah berangkat ke Mina yang menempatkan Kompleks Jamrat untuk ibadat melontar, hari ini.
Bermabit bermaksud perlu berada di Mina sekurang-kurang separuh malam yang menjadi satu daripada wajib haji.
Pembimbing jemaah haji, Ustazah Nur Salimah Md. Hasim berkata, para jemaah dijadualkan berangkat ke Mina pada pukul 5 pagi (10 pagi Malaysia).
“Alhamdulillah sudah luahkan segala-galanya ketika berwukuf Arafah (kelmarin). Malam ini (semalam) pula di Mudzalifah.
“Insya-Allah akan berangkat ke Mina untuk melontar jamrah dan setelah itu maka akan berakhirlah tahalul yang pertama para jemaah haji,” katanya pada sesi penstriman langsung menerusi laman Facebook Makkah Kenangan Terindah hari ini.
Tahalul tahap pertama ditandai dengan gugurnya sebahagian larangan bagi jemaah haji selepas menjalankan dua daripada tiga perkara iaitu bercukur, melontar jamrah al-Kubra dan tawaf rukun dan saie bagi yang belum melakukan saie.

Beliau turut berkongsi, suasana redup diselangi hujan rintik-rintik sekitar dua hingga tiga minit ketika jemaah keluar dari Masjid Namirah di Arafah semalam.
“Mekah sudah lama tidak hujan dengan suhu sekitar 42 hingga 48 darjah Celsius pada waktu siang. Tetapi Alhamdulillah di Arafah sangat redup selepas Subuh hingga tengah hari dan berselang seli dengan titisan hujan yang dirasakan sangat lembut,” ujarnya.
Seorang jemaah Malaysia, Yuhani Ahmad berkata, khutbah Arafah di Masjid Namirah disampaikan Syeikh Dr. Bandar Abdul Aziz Balila yang merupakan seorang daripada imam di Masjidil Haram, Mekah.
“Sekitar 30 minit sebelum masuknya waktu zohor, khutbah Arafah akan disampaikan. Apabila azan berkumandang, para jemaah haji akan bangun melaksanakan solat fardu zohor dan asar berjemaah secara jamak qasar.
“Khutbah semalam juga diterjemahkan ke 10 bahasa antaranya Bahasa Inggeris, Bahasa Melayu, Urdu, Farsi, Turki dan lain-lain lagi yang boleh didengari menerusi www.manaratalharamain.gov.sa,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pemuzik cedera perut ditikam penagih
Oleh MOHD SHARKAWI LONDING

20 Julai 2021, 2:12 pm
JOHOR BAHRU – Seorang pemuzik cedera ditikam dengan sebilah pisau dalam kejadian pergaduhan di Taman Permas Jaya, di sini tengah hari semalam.
Dalam kejadian pada pukul 1.15 tengah hari itu, mangsa, Ahmad Nadzir Sabtu, 50, cedera pada bahagian perut.
Mangsa baru sahaja pulang ke rumah keluarga dari Kuala Lumpur selepas kematian ayahnya Ahad lalu.
Kosmo! difahamkan mangsa cuba meleraikan pergaduhan antara suspek dan jirannya.
Suspek dikatakan tidak berpuas hati dengan jirannya itu yang memasak untuk persiapan raya di belakang rumah sehingga mengganggu keluarganya.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, susulan laporan yang diterima, polis membuat tangkapan ke atas suspek.

“Lebih kurang pada pukul 2.15 petang, suspek berusia 40-an berjaya ditahan di sekitar kawasan kejadian.
“Suspek disyaki mencederakan mangsa berusia 50-an dengan menggunakan sebilah pisau pada bahagian perut,”katanya dalam kenyataan di sini hari ini.
Mohd. Padzli berkata, mangsa dikejarkan ke Hospital Sultan Ismail (HSI) untuk rawatan dan kini dilaporkan stabil.
Jelasnya, suspek direman selama empat hari bermula hari ini sehingga 23 Julai depan bagi membantu siasatan.
Kosmo! juga difahamkan suspek merupakan seorang penagih dadah.-K! ONLINE


Tempat simpan barang lusuh terbakar
Oleh ZAKI SALLEH

20 Julai 2021, 3:37 pm
IPOH – Satu kawasan menyimpan kenderaan rosak, alat ganti dan longgokan tayar yang terletak di Jalan Bendahara, Pasir Puteh dekat sini terbakar tengah hari tadi.
Kebakaran juga menyebabkan kepulan asap hitam dari lokasi kejadian boleh dilihat sejauh kira-kira empat kilometer dari situ.
Jurucakap Bilik Gerakan Jabatan Bomba dan Penyelamat negeri Perak memberitahu, pihaknya menerima panggilan kecemasan mengenai kebakaran itu pada pukul 12.57 tengah hari.
Menurut jurucakap tersebut, sepasukan anggota bersama jentera dari Balai Bomba dan Penyelamat Ipoh telah dikerah ke lokasi kejadian bagi memadamkan kebakaran.
“Sebaik bomba tiba, pemeriksaan mendapati kebakaran melibatkan longgokan tayar serta barangan lusuh iaitu enjin kenderaan dan kepala lori yang diletakkan di satu kawasan.
“Api yang marak menyebabkan kebakaran merebak dengan cepat ke kawasan berdekatan, bagaimana pun tiada mangsa terlibat,” ujar kenyataan tersebut.

Kerja-kerjapemadaman sedang giat dijalankan yang turut dibantu anggota sukarelawan bomba Pekan Baru, Pasir Pinji dan Mengglembu.
Operasi diketuai PBK II Shahrizala Abu Hanifah. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pakej majlis perkahwinan angkasa lepas 2024 habis dijual
Oleh KOSMO!

20 Julai 2021, 3:44 pm
TALLAHASSEE, Florida – Bakal pasangan pengantin baharu dijangka boleh menganjurkan majlis perkahwinan mereka di angkasa lepas menjelang tahun 2024, lapor akhbar Daily Mail, kelmarin.
Majlis perkahwinan unik itu akan  diadakan di dalam sebuah belon angkasa lepas bersaiz stadium padang ragbi yang terapung pada ketinggian 30 kilometer (km) di atas paras laut.
Syarikat Space Perspective berpangkalan di Florida kini menjual tiket penerbangan dengan kapsulnya pada harga AS$125,000 (RM528,000) yang akan menyajikan pemandangan Bumi yang menakjubkan.
Kapsul  dibawa oleh belon angkasa gergasi itu boleh memuatkan hingga lapan tetamu ke ruang stratosfera  untuk perjalanan yang mengambil masa enam jam.
Pakej tersebut sudah pun dibeli oleh beberapa pelanggan untuk acara kumpulan dan ada juga yang ingin mengadakan majlis perkahwinan mereka di sana.
Tiket pakej  itu mula dijual sejak akhir Jun lalu.

Penumpang akan menikmati pemandangan Bumi 360 darjah ketika berada di dalam kapsul yang dilengkapi dengan bilik mandi, bar dan akses  Wi-Fi.
Space Perspective yang diketuai oleh pasangan suami isteri Taber MacCallum dan Jane Poynter baru-baru ini memberitahu majalah Observer mengenai sambutan menggalakkan yang diterima sejak pakej penerbangan itu mula dijual.
“Ini akan menjadi satu pengalaman yang gila. Belon akan berlepas dari Pusat Angkasa Kennedy dan mengambil masa lebih kurang dua jam untuk sampai pada ketinggian 30 km.
‘Semasa proses menuju ke puncak, anda akan dapat melihat sejauh 724 km ke setiap arah, bermakna anda akan melihat seluruh semenanjung Florida, Bahamas dan Teluk Mexico,” kata Poynter. – Agensi


Lelaki maki hamun peniaga nasi lemak ditahan
20 Julai 2021, 3:39 pm
KUALA LUMPUR – Polis mengesahkan lelaki yang memaki hamun peniaga yang menegurnya kerana tidak memakai pelitup muka di sebuah gerai di Jalan Desa Bakti, sudah ditahan malam tadi.
Timbalan Ketua Polis Daerah Brickfields, Superintendan Basri Sagoni berkata, lelaki itu ditahan di rumahnya yang terletak berdekatan gerai (lokasi kejadian) kira-kira pukul 8 malam.
“Suspek akan direman selama dua hari hingga esok bagi membantu siasatan mengikut Seksyen 506 Kanun Keseksaan, kerana melakukan ugutan jenayah.
“Lelaki itu turut disiasat mengikut Peraturan 17(1) Peraturan-Peraturan Pencegahan dan Pengawalan Penyakit Berjangkit (PPPDPPB) 2021, kerana melanggar prosedur operasi standard (SOP) ditetapkan kerajaan,” ujarnya hari ini.
Terdahulu, rakaman video berdurasi 29 saat tular memaparkan individu itu bertindak memaki dan memarahi peniaga berkenaan serta pelanggan lain selepas ditegur kerana tidak memakai pelitup muka sewaktu membeli makanan di sebuah gerai di Jalan Desa Bakti di sini, pagi semalam.
Kejadian berlaku kira-kira pukul 10.30 pagi sewaktu wanita itu sedang berniaga nasi lemak di kawasan tersebut dan laporan telah dibuat anak peniaga itu yang berusia 22 tahun kira-kira pukul 3.40 petang pada hari yang sama. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita pitam hadiri majlis nikah bekas kekasih
Oleh KOSMO!

20 Julai 2021, 2:18 pm
JAKARTA – Seorang wanita Indonesia dikecam netizen apabila bertindak menangis teresak-esak di majlis perkahwinan bekas kekasihnya, lapor Suara.com, kelmarin.
Menerusi rakaman video TikTok @arenigustia, seorang wanita dipercayai hadir ke majlis perkahwinan bekas kekasihnya sebelum mula menangis ketika bergambar dengan pasangan mempelai.
Video itu menunjukkan wanita itu menangis sehingga tersengguk-sengguk lalu terpaksa ditenangkan oleh pengantin perempuan.
Keadaan menjadi lebih kecoh apabila wanita itu tiba-tiba rebah dan tidak sedarkan diri sehingga memaksa orang ramai membawanya turun dari pelamin.
Bagaimanapun, pengantin lelaki hanya mendiamkan diri dan tidak mempedulikan keadaan wanita itu demi menjaga perasaan isterinya.
Rakaman itu mendapat banyak reaksi netizen yang mengecam perbuatan wanita yang dianggap tidak wajar dan biadap.

“Pergi ke majlis orang lalu sengaja menimbulkan kekecohan,” tulis seorang pengguna media sosial.
“Jika tidak tahan perasaan sedih, awal-awal lagi tidak perlu datang,” komen seorang lagi. – Agensi


Caprice disakat netizen, diminta kahwin saja
Oleh MOHD. HAIKAL ISA

20 Julai 2021, 3:51 pm
PETALING JAYA – Tindakan aktivis kemanusiaan dan penyanyi rap popular, Caprice memadam hantaran gambar ‘poster’ pembongkaran yang kebobrokan misi kemanusiaan Palestin yang sepatutnya berlangsung esok mengundang skeprikal dan komen nakal netizen dengan dakwaan tarikh berkenaan mungkin menjadi detik perkahwinan lelaki itu.
Sebagai respons, Pelantun lagu Lenglui itu turut memuat naik satu hantaran berkenaan perihal tersebut bersama tangkap layar seseorang berserta video muzik dan sesi motivasi yang pernah dilunaskannya.
“Pada aku, Caprice ini kena kahwin, dia rasa dia sahaja betul, dah kahwin nanti senyaplah dia baru tahu makhluk apa selalu betul,” tulis seorang netizen.
Kata orang, menjadi kelaziman apabila seseorang lelaki sudah berkahwin, ada satu golongan yang sentiasa merasakan diri mereka betul iaitu golongan isteri atau suri rumah.
“Dia ada ‘point’. Selamat Hari Raya Aidiladha,” tulisnya seraya menyertakan sebuah video perjalanan muzik berisi dakwah serta jihadnya termasuk sesi motivasi yang pernah dijayakannya.
Dalam ruangan komen, ada yang berseloroh esok (21 Julai) mungkin tarikh pernikahan Caprice memandangkan pembongkaran yang dijanjikan barangkali sudah dibatalkan atau ditunda.

“21 Julai jadi tak bongkarkan rahsia? Janji harus ditepati. Bang, Bang!,” sakat seorang netizen.
Seorang netizen lain menulis: “Jadi, 21 Julai (esok) ini Caprice kahwin?.” – K! ONLINE


Townsend jadi pilihan Benitez
Oleh KOSMO!

20 Julai 2021, 2:00 pm
LIVERPOOL – Everton mengambil keputusan menamakan Andros Townsend sebagai pemain pertama yang mereka akan tandatangani pada jendela perpindahan kali ini.
Pengurusnya, Rafa Benitez dilaporkan memerlukan khidmat pemain Crystal Palace itu untuk memberikan sokongan kepada penyerangnya, Dominic Calvert-Lewin di bahagian serangan.
Impian Benitez itu mungkin tidak sukar apabila Townsend kini bebas daripada kontrak bersama kelab itu pada Jun lalu dan Everton berpeluang cerah untuk mendapatkan khidmatnya.
Benitez dan Townsend pernah bekerjasama sebelum ini ketika di Newcastle tetapi gara-gara tersingkir ke Liga Kejuaraan, kelab itu terpaksa menjualnya ke Crystal Palace yang bersetuju dengan nilai klausa pelepasannya sebanyak £13 juta (RM75.43 juta).
Proses perbincangan mengenai terma kontrak dilaporkan sedang berlangsung antara Everton dan Townsend yang mungkin akan memeterai perjanjian berkenaan minggu ini.
Selain itu, Benitez turut dilaporkan berminat untuk membawa pulang bekas pemain Leicester City, Demarai Gray ke England dari kelab semasanya, Bayer Leverkusen.

Everton bersedia menawarkan nilai £2 juta (RM11.61 juta) kepada Leverkusen untuk mendapatkan pemain itu yang memiliki baki kontrak selama 12 bulan sahaja lagi selepas menandatangani kontrak pada Januari lalu.
Gray membuat 12 penampilan bersama pasukan dari Bundesliga itu pada separuh musim lalu dan hanya menjaringkan satu gol. – AGENSI


Lagi kes suntikan vaksin tidak ditekan picagari
Oleh AHMAD SHAHERMAN SHAMSURI

20 Julai 2021, 3:41 pm
PETALING JAYA – Tular di laman sosial klip video yang memaparkan aksi seorang petugas kesihatan didakwa ‘menipu’ ketika memberikan suntikan vaksin kepada seorang individu.
Menerusi klip video yang dimuat naik seorang pengguna Twitter yang dikenali sebagai @skymoRoe memaparkan petugas kesihatan itu tidak menekan picagarinya semasa melakukan suntikan vaksin.
Difahamkan kejadian itu berlaku di sebuah Pusat Pemberian Vaksin (PPV) namun tidak dinyatakan lokasi dan tarikh kejadian itu dirakam.
Susulan kejadian itu, rata-rata pengguna Twitter mahu pihak berkuasa menyiasat perkara itu kerana mereka bimbang akan berlakunya lebih banyak penipuan selepas ini.
“Harap pihak berkuasa siasat perkara ini, ini bukan bahan lawak, kerana jika betul ada yang menipu macam ni ia akan memberi risiko kepada mereka yang telah ‘ditipu’.
“Risiko itu bukan sahaja kepada penerima tetapi juga kepada orang lain kerana penerima boleh menjadi pembawa Covid-19 tanpa sedar walaupun dalam sijil telah disahkan menerima vaksin,” ciap @MatMotorMelayu di ruangan komen.

Turut meninggalkan komen adalah seorang lagi pengguna dikenali sebagai @erysukma.
“Punyalah penat berbulan nak dapatkan dos pertama, akhirnya kena tipu. Apalah nasib dengan orang yang kena tipu, harap pihak berkuasa ambil tindakan,”ciapnya.
Terdahulu Kosmo! Online semalam turut melaporkan kes penipuan sama melibatkan seorang wanita di sebuah PPV pandu lalu.
Wanita itu mendakwa, petugas kesihatan itu tidak menekan picagari sewaktu melakukan suntikan.-K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Syed Saddiq hadir Mahkamah KL esok
Oleh SITI AMINAH MOHD YUSOF

21 Julai 2021, 10:46 pm
PETALING JAYA – Ahli Parlimen Muar, Syed Saddiq Syed Abdul Rahman malam ini mengesahkan beliau akan dihadapkan ke Mahkamah Kuala Lumpur, esok pagi.
Beliau dalam kenyataan berbentuk video yang dimuat naik di laman Twitter mendakwa, sudah lebih setahun beliau diugut untuk didakwa jika tidak menyertai Perikatan Nasional (PN).

“Sudah lebih setahun saya diugut untuk didakwa jika tidak menyertai PN. Setiap kali ada undian penting di Parlimen ugutan akan datang. Pada bulan Julai, Disember (tahun lalu) Januari dan kini seminggu sebelum Parlimen bersidang.
“Pada pukul 8.30 pagi saya akan ke Mahkamah Kuala Lumpur untuk diadili dan pukul 8 malam esok saya akan adakan sidang langsung di Facebook dan Instagram untuk pendedahan lanjut,” katanya menerusi video berdurasi 58 saat sebentar tadi.
Tambahnya, berani kerana benar dan beliau tidak akan pernah menjual jiwa dan prinsipnya kepada PN.
Terdahulu, beberapa portal berita tempatan melaporkan seorang Ahli Parlimen yang juga bekas menteri dijangka didakwa di Mahkamah Sesyen Kuala Lumpur berhubung dakwaan penyelewengan dana sebuah parti politik bernilai lebih RM1 juta. – K! ONLINE


Azizulhasni yakin kemampuan WX-R
Oleh SOPI SAMAILE

21 Julai 2021, 11:28 pm
PELUMBA handalan negara, Datuk Azizulhasni Awang percaya basikal WX-R yang akan digunakan menjelang temasya Sukan Olimpik 2020 di Tokyo, Jepun nanti akan memberikan kelebihan kepadanya untuk terus memecut laju.
Semalam, Azizulhasni telah mendedahkan basikal versi akhir model WX-R Vorteq yang akan menjadi senjata utamanya pada saingan acara keirin dan trek yang akan diadakan di Izu Velodrome nanti.
Azizulhasni yang memenangi pingat gangsa acara keirin pada Olimpik 2016 di Rio de Janeiro, Brazil bagaimanapun menjelaskan, tidak banyak perbezaan antara versi akhir dengan yang lama sebelum ini.
“Sebenarnya dari segi rangka yang digunakan dalam latihan (versi lama) dan yang akan dibawa ke Olimpik adalah sama. Cuma versi terakhir mungkin berbeza dari segi warna dan kualiti lebih mantap” katanya.
Raja Keirin 2017 itu semalam mendedahkan wajah sebenar basikal baharunya di Instagram miliknya dan menerusi video berdurasi 12 saat itu menunjukkan basikal tersebut berwarna hitam dan perak.
Basikal itu dihasilkan menerusi projek penyelidikan dan pembangunan (R&D) bernilai RM13 juta antara Institut Sukan Negara (ISN) dengan syarikat dari United Kingdom, TOTALSIM Ltd., yang ada kepakaran dalam kejuruteraan aerodinamik.

Kerjasama tersebut dijalankan sejak empat tahun lalu dengan menekankan teknologi aerodinamik dan berat fizikal basikal bagi menyesuaikan dengan karakter pelumba. Azizulhasni dan seorang lagi wakil negara ke Olimpik, Shah Firdaus Sahrom akan berlepas ke Tokyo pada Ahad ini.
Pelaburan besar tersebut dilakukan Institut Sukan Negara (ISN) dengan kerjasama syarikat dari United Kingdom, TOTALSIM Ltd sejak empat tahun lalu itu menekankan teknologi aerodinamik dan berat fizikal basikal bagi menyesuaikan dengan karakter pelumba.
Kos sebuah basikal itu dianggarkan bernilai RM300,000 termasuk kos R&D.


Cuaca lebih panas, kering hingga pertengahan September
Oleh KOSMO!

21 Julai 2021, 10:12 pm
PETALING JAYA – Negara pada masa ini berada dalam Monsun Barat Daya dan dijangka akan berterusan sehingga pertengahan September tahun ini.
Jabatan Meteorologi Malaysia (MetMalaysia) berkata, semasa Monsun Barat Daya angin lazimnya bertiup secara konsisten dari arah barat daya dengan kelembapan udara lebih rendah sekali gus menyebabkan cuaca panas dan kering.
“Ini menyebabkan kurangnya pembentukan awan hujan sepanjang tempoh ini. Sehubungan itu kebanyakan tempat di seluruh negara akan mengalami bilangan hari tanpa hujan lebih banyak berbanding berbanding hari hujan.
“Bagaimanapun, hujan lebat beserta angin kencang dan petir berikutan fenomena garis badai masih boleh berlaku di Pantai Barat Semenanjung dan barat Sabah pada awal pagi,” kata MetMalaysia dalam kenyataan akhbar hari ini.
Tambah MetMalaysia, tiada gelombang haba berlaku di Malaysia setakat hari ini dan jabatan itu sentiasa melakukan pemantauan status gelombang haba di seluruh negara dari semasa ke semasa.
“Berdasarkan pemantauan MetMalaysia terhadap gelombang haba hingga 21 Julai, tiada kawasan di negara ini terdedah dengan gelombang haba.

“Stesen meteorologi MetMalaysia tidak merekodkan suhu melebihi 35 darjah Celsius selama tiga hari berturut-turut,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Potong bekalan elektrik premis judi
Oleh WAT KAMAL ABAS

21 Julai 2021, 9:50 pm
BAGAN SERAI – Tiga buah premis yang menjalankan aktiviti perjudian di sekitar Daerah Kerian dikenakan tindakan apabila bekalan elektriknya dipotong hari ini.
Premis berkenaan masing-masing di Taman Serai Permai Bagan Serai, Parit Abas Kuala Kurau dan sebuah pasar mini di Tanjung Piandang.
Ketua Polis Daerah Kerian, Superintendan Mazuki Mat berkata, tindakan pemotongan bekalan elektrik itu dilakukan dengan kerjasama Tenaga Nasional Berhad (TNB).
“Sepasukan anggota Bahagian Siasatan Jenayah Ibu Pejabat Polis Daerah Kerian bersama empat orang kakitangan TNB telah melakukan operasi bersepadu di lokasi berkenaan.
“Tindakan pemotongan bekalan elektrik bersama TNB terhadap tiga premis itu bermula pukul 3.20 petang hingga 4.20 petang tadi,” katanya dalam satu kenyataan hari ini.
Menurut Mazuki Mat, polis bertindak mengikut Akta 289 Undang-undang Rumah Judi Terbuka 1953 (Pindaan 2001).

“Kesemua premis ini disiasat mengikut Seksyen 21A (1) Akta Rumah Terbuka 1953 Pindaan 2001,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wanita mati depan klinik positif Covid-19
Oleh ISKANDAR SHAH MOHAMED

21 Julai 2021, 10:27 pm
KLANG – Seorang wanita yang meninggal dunia selepas terbaring  tidak sedarkan diri di depan sebuah klinik di Taman Sentosa di sini, hari ini disahkan positif Covid-19.
Ketua Polis Daerah Klang Selatan, Asisten Komisioner Shamsul Amar Ramli berkata, pihaknya menerima laporan mengenai kejadian itu selepas tular menerusi klip video dan beberapa foto di media sosial pagi tadi.
“Kejadian dipercayai berlaku ketika wanita berbangsa Cina itu bersama adiknya ingin mendapatkan rawatan di klinik berkenaan, kira-kira pukul 9.45 pagi .
“Sewaktu berada di depan klinik itu, wanita berkenaan tiba-tiba rebah dan tidak sedarkan diri,” katanya dalam satu kenyataan di sini, malam tadi.
Menurut beliau, pihak ambulans yang tiba di lokasi kejadian mengesahkan wanita berkenaan sudah meninggal dunia.
Ujar Shamsul Amar, mayat wanita itu kemudian dihantar ke Hospital Shah Alam untuk tindakan lanjut.

“Hasil keputusan ujian saringan awal Rapid Test Kit (RTK) mendapati wanita tersebut positif Covid-19.
“Wanita itu turut mempunyai sejarah penyakit kencing manis dan darah tinggi,” katanya.
Kes diklasifikasikan sebagai kematian mengejut Covid-19.  -K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


UiTM Vendetta wakili negara kejohanan ’16 Teams Regional Tryout’
Oleh ABDUL RAZAK IDRIS

21 Julai 2021, 10:02 pm
SHAH ALAM – Pasukan e-sport Universiti Teknologi Mara (UiTM), UiTM Vendetta akan mewakili negara dalam kejohanan ’16 Teams Regional Tryout’ yang akan berlangsung 17 hingga 21 Ogos depan.
Menurut Pegawai Sukan UiTM, Shahrin Ismail, kejayaan tersebut diraih setelah UiTM Vendetta menewaskan Universiti Kebangsaan Malaysia (UKM) Aero dengan mata 3-1 pada pusingan Kelayakan Malaysia Cyberathlete Collegiate Mobile Legends selama dua hari bermula 17 Julai lalu anjuran E-Star Nation.
Katanya, pasukan itu sebelum ini menewaskan Universiti Teknikal Malaysia Melaka (UTeM) Mafia pada peringkat separuh akhir.
“Kemenangan itu membolehkan UiTM Vendeta mewakili negara dalam ’16 Teams Regional Tryout’,” katanya dalam satu kenyataan hari ini.
Shahrin berkata, pemain UiTM Vendetta diwakili oleh Muhammad Nabil Japri, Muhammad Badrun Ahmad Puad, Danish Haziq Azrul Yussaini, Akmal Hakim Mohd Hisham, Muhammad Zafri Che Moh Zulkifli, Muhammad Harith Tajul Urus, dan Muhammad Iman Md Amin.
Ujarnya, pusingan Kelayakan Malaysia Cyberathlete Collegiate Mobile Legends disertai tujuh pasukan iaitu UiTM Royale, Universiti Malaysia Perlis (UniMAP) Titanz, UKM Aero, Universiti Kuala Lumpur (UniKL) Koala, UTeM Mafia dan Universiti Malaysia Sabah (UMS) RXN selain UiTM Vendeta.

“Bagaimanapun, pasukan pelapis UiTM iaitu UiTM Royale sekadar berpuas hati meraih tempat keempat skepada UTeM Mafia di penentuan tempat ketiga dan ke empat,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ebit Lew jawab tohmahan 12 tengah hari
21 Julai 2021, 11:43 pm
PETALING JAYA – Pendakwah terkenal, Ebit Lew mengumumkan akan membuat lintas langsung pukul 12 tengah hari esok bagi menjawab semua fitnah terhadap dirinya.
Menerusi satu hantaran di Facebooknya berkata, siaran langsung tersebut bagi menjawab segala tohmahan yang dilemparkan kepada pendakwah itu.
“Doakan ye esok pukul 12 tengah hari saya akan ‘live’ menjawab kepada semua fitnah yang melampau dan langsung tak berasas terhadap saya.
“Saya bersyukur pada Allah kerana dia Maha Baik dan Maha Besar. Saya cuma orang biasa dan pendosa. Syukur direzekikan dapat menjadi sebahagian kecil usaha kasih sayang ini. Saya diajar untuk tidak menjawab dan bergaduh dari kecil.,” tulisnya.
Jelasnya, fitnah yang dilemparkan kali ini betul-betul menguji diri serta ahli keluarganya.
“Saya bersyukur kerana apalah sangat ujian ini. Tapi bila anak saya menangis, arwah ayah saya menangis, isteri saya menangis, isteri kepada team saya menangis. Kami cuma manusia biasa. Penat, letih dan berat ujian. Ratusan ribu orang melihat fitnah tentang saya. Hari ini masih belum habis. Pagi ni anak saya peluk saya menangis. Cukuplah.

“Saya Redha pada Allah. Saya diam belum ada sepatah atau kenyataan dari saya. Makin ramai buat kenyataan tentang saya. Ini tentang saya, keluarga dan team saya. Menyebabkan arwah bapa saya menangis, isteri dan anak saya menangis tertekan. Saya benar-benar kecewa dan sedih,” ujarnya.
Ebit memberitahu dia berdoa agar urusannya dipermudahkan dan menyerahkan semuanya kepada Allah.
Terdahulu, Kosmo! melaporkan, Ebit Lew membuat laporan polis di Ibu pejabat Polis Daerah (IPD) Dang Wangi petang tadi bagi membersihkan namanya.
Katanya, laporan polis itu dibuat berkisar kepada dakwaan yang dibuat oleh Caprice atau pemilik nama sebenar, Ariz Ramli dan juga Ketua Pegawai Eksekutif Cinta Gaza Malaysia, Muhammad Nadir Al-Nuri Kamaruzaman. – K! ONLINE


Bekas menteri didakwa pecah amanah esok
Oleh KOSMO!

21 Julai 2021, 10:19 pm
PUTRAJAYA – Seorang bekas menteri akan didakwa di mahkamah esok berhubung penyelewengan berjumlah lebih RM1 juta wang membabitkan wang peruntukan sebuah parti politik.
Menurut sumber, bekas menteri yang juga Ahli Parlimen itu dijangka berhadapan dengan dua pertuduhan di bawah Seksyen 403 dan 405 Kanun Keseksaan iaitu kesalahan pecah amanah.
“Beliau akan didakwa di Mahkamah Sesyen Rasuah Kuala Lumpur kira-kira pukul 9 pagi esok,” katanya.
Tambah sumber lagi, bekas menteri itu juga dijangka akan turut dituduh di bawah Akta Pencegahan Pengubahan Wang Haram (AMLA) di Mahkamah Sesyen Johor Bahru dalam masa terdekat.
“Siasatan ke atas Ahli Parlimen ini telah dijalankan sejak Jun 2020 selepas menerima aduan berhubung kehilangan wang berjumlah RM250,000 dalam simpanannya.
“Ahli Parlimen itu sebelum ini mendakwa wang yang hilang di rumahnya di Petaling Jaya adalah wang peribadi milik beliau dan ibu bapanya,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wanita warga emas hilang ditemukan maut
Oleh ABDUL RASHID ABDUL RAHMAN

21 Julai 2021, 9:10 pm
LIPIS – Seorang wanita warga emas yang hilang daripada rumahnya di Kampung Tanjung Jati di sini sehari sebelum Hari Raya Aidiladha ditemukan maut hari ini.
Ketua Polis Daerah Lipis, Superintendan Azli Mohd. Noor berkata, mayat mangsa Zaradah Othman,72, ditemukan oleh penduduk kampung pada pukul 5.45 petang.
“Mayat mangsa ditemukan di tebing Sungai Lubuk Telor kira-kira satu kilometer daripada rumahnya.
“Pengecaman telah dibuat oleh suami mangsa yang mengesahkan mayat tersebut adalah isterinya yang hilang,”katanya di sini, hari ini.
Mangsa yang tinggal bersama suami dan seorang anak perempuannya dilaporkan hilang pada 19 Julai lalu sebelum laporan polis dibuat oleh anaknya semalam.
Berdasarkan maklumat yang diperoleh, warga emas itu mempunyai penyakit darah tinggi, kencing manis, penglihatan kabur serta memerlukan bantuan untuk bergerak.

Susulan itu polis bersama bomba dan Angkatan Pertahanan Awam (APM) memulakan operasi pencarian sejak semalam dan disambung hari ini termasuklah menggunakan khidmat Unit Anjing Pengesan.
Menurut Azli, mayat mangsa dibawa ke Hospital Lipis untuk bedah siasat dan siasatan masih dilakukan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929